Η Apple ανακοίνωσε επίσημα το iPhone X με OLED Super Retina Display και Face ID (UPD) | Tecky.eu\nΣΥΣΚΕΥΕΣ ΚΙΝΗΤΑ Η Apple ανακοίνωσε επίσημα το iPhone X με...\nΗ Apple ανακοίνωσε επίσημα το iPhone X με OLED Super Retina Display και Face ID (UPD)\nΌλες οι πληροφορίες για την επετειακή, ιστορική συσκευή της Apple, αλλά και το πώς αντικαταστάθηκε το Home Button!\n⏰ Χρόνος ανάγνωσης: 6 λεπτάΤο σημερινό keynote ήταν αρκετά συναισθηματικά φορτισμένο. Έγινε στο ολοκαίνουργιο Steve Jobs Theater και φυσικά δεν έλειψαν οι αναφορές στον μεγάλο ονειροπόλο….\nΑς περάσουμε όμως στο iPhone X.\nΊσως πρόκειται για τη συσκευή της Apple που προκάλεσε το μεγαλύτερο ντόρο, μετά από τον original Macintosh και το original iPhone, ασφαλώς. Πρόκειται για το δέκατο iPhone που κυκλοφορεί η Apple και η εταιρεία φρόντισε πραγματικά να είναι κάτι διαφορετικό από οτιδήποτε άλλο μας έχει παρουσιάσει.\nΣε αυτή τη φάση σας μεταδίδουμε τις πρώτες πληροφορίες, τα τεχνικά χαρακτηριστικά της συσκευής, καθώς και τις λειτουργίες που ανακοινώθηκαν στο keynote που ολοκληρώθηκε πριν λίγο. Θέλαμε να ενημερωθείτε γρήγορα για τις ανακοινώσεις της Apple. Σε δεύτερο χρόνο θα επανέλθουμε με κόλπα, συμβουλές, αλλά και με αναλυτικές πληροφορίες για την ιστορική αυτή συσκευή.\nΌπως ακριβώς το περιμέναμε, με οθόνη από άκρη σε άκρη και την εγκοπή στο επάνω μέρος. Το κυρίως υλικό κατασκευής είναι το γυαλί, ενισχυμένο στα “ευαίσθητα” σημεία, από ατσάλι.\nΣτο εμπρόσθιο μέρος υπάρχει η εγκοπή που αναμέναμε, βέβαια η Apple μας εξήγησε πως σε αυτή την εγκοπή “χώρεσε” περισσότερους αισθητήρες (βλ. εμπρόσθια κάμερα).\nΤο νέο, A11 Bionic chip διαθέτει ειδική νευρωνική μηχανή (neural engine) και (αντιθέτως με τις φήμες) φέρει δύο πυρήνες υψηλής απόδοσης (25% υψηλότερης από τον Α10) και τέσσερις πυρήνες προσαρμοσμένης για καλύτερη ενεργειακή επάρκεια απόδοσης (70% ταχύτεροι από τους αντίστοιχους του Α10).\nΣημείωση: Η Neural Engine που περιλαμβάνεται στο Α11 Bionic chip, είναι ικανή να επεξεργαστεί εξακόσια δισεκατομμύρια λειτουργίες ανά δευτερόλεπτο.\nΗ νέα, τριών πυρήνων κάρτα γραφικών είναι σχεδιασμένη από την Apple και παρέχει βελτιωμένες αποδόσεις κατά 30% σε σύγκριση με αυτή που περιλαμβανόταν στο A10 Fusion chipset.\nΗ νέα, OLED Super Retina οθόνη των 5,8 ιντσών έχει ανάλυση 1125 x 2436 pixels στα 458ppi, υποστηρίζει HDR, Dolby Vision, το πρότυπο HDR10 και φέρει το εξαιρετικό χαρακτηριστικό, True Tone. Δηλαδή, οι αποχρώσεις τις οθόνης θα προσαρμόζονται με βάση αυτές του περιβάλλοντος. Η Apple υποστηρίζει πως η δική της OLED υλοποίηση “εξαφανίζει” τα (υπαρκτά) μειονεκτήματα της OLED τεχνολογίας.\nΕμπρόσθιο Σύστημα Κάμερας\nΤο νέο σύστημα εμπρόσθιας κάμερας των 7MP περιλαμβάνει το χαρακτηριστικό TrueDepth και επιτρέπει στους χρήστες να τραβούν φωτογραφίες πορτρέτου και με την εμπρόσθια κάμερα. Υπό δοκιμαστική μορφή θα υπάρχει η δυνατότητα χρήσης των νέων εφέ για τις φωτογραφίες – πορτρέτα.\nΣτο σύστημα οπίσθιας κάμερας ξεχωρίζουμε πρώτα την ύπαρξη Optical Image Stabiliser (Οπτική Σταθεροποίηση Εικόνας) και στον δεύτερο φακό (τηλεφακό). Αναμένουμε (σε συνδυασμό με τα υπόλοιπα χαρακτηριστικά) σημαντική βελτίωση στις βράδυνες λήψεις. Διαθέτει επίσης την τεχνολογία TrueDepth, αλλά και τετραπλό True Tone flash.\nΜε το νέο σύστημα πιστοποίησης (ναι, και πληρωμών) Face ID η Apple αλλάζει τα δεδομένα στην αναγνώριση προσώπου. 30 χιλιάδες αόρατες “τελείες” (dot connector) αποδίδουν με εξαιρετική “επάρκεια” το πρόσωπό μας και στέλνονται “πίσω” στο iPhone. Στη συσκευή γίνεται η σύγκριση και το τηλέφωνο ξεκλειδώνει. Και όλο αυτό, σε πραγματικό χρόνο. Η Apple τόνισε πως το Face ID είναι κατά πολύ ασφαλέστερο από το Touch ID.\nΦυσικά, η Apple δεν ξέχασε να τρολλάρει τη Samsung, αναφέροντας πως το σύστημά της δεν μπορεί να “κοροϊδευτεί” από φωτογραφίες κλπ, καθώς η εταιρεία έκανε πολλές δοκιμές ακόμα και με μάσκες προσώπων!\nΣημαντική σημείωση: με τον καιρό, το Face ID καταγράφει τις αλλαγές του προσώπου μας.\nΑσύρματη και Γρήγορη Φόρτιση\nΚαι τα τρία νέα iPhones υποστηρίζουν ασύρματη φόρτιση, κατά το πρότυπο Qi. Η Apple βέβαια μας παρουσίασε και τη δική της πρόταση για το μέλλον της ασύρματης φόρτισης, κάτι που θα σας παρουσιάσουμε αναλυτικά, εν καιρώ.\nΗ συσκευή θα υποστηρίζει επίσης γρήγορη φόρτιση.\nΗ λειτουργία TrueDepth, μεταξύ άλλων, θα βοηθήσει τους φίλους των εφαρμογών τύπου snapchat να δημιουργούν αστείες σκηνές με τέλεια τοποθέτηση των εφέ, στο πρόσωπό τους. Σε αυτή την τεχνολογία βασίζονται και τα νέα, Animoji’s που αναμένεται να κάνουν θραύση στη νεολαία. Οι κινήσεις του προσώπου μας διαβάζονται σε πραγματικό χρόνο και δίνουμε στις “φατσούλες” την έκφραση που ακριβώς θέλουμε.\nΑντικατάσταση του Home Button\nΠώς αντικαταστάθηκε το Home Button; Με ένα σύρσιμο από κάτω προς τα πάνω είναι σαν να πατήσαμε μία φορά το Home Button και μεταφερόμαστε στην home screen.\nΑν κατά το σύρσιμο δεν πάμε το δάκτυλό μας μέχρι επάνω, ενεργοποιείται το περιβάλλον του multitasking.\nΣύροντας από πάνω προς τα κάτω ενεργοποιείται το Κέντρο Ελέγχου.\nΠατώντας το – μεγαλύτερο πλέον – πλευρικό κουμπί, ενεργοποιείται ο ψηφιακός βοηθός.\nΗ οθόνη πλέον “ξυπνάει” με ένα πάτημα σε οποιοδήποτε σημείο.\nΗ RAM, υποθέτουμε πως είναι στα 3 GB (θα επανέλθουμε).\nΟι TrueDepth κάμερες της συσκευής σε συνδυασμό με το ARKit του iOS 11 αναμένεται να αποτελέσουν το εφαλτήριο για την – επιτέλους – μεταφορά στην mainstream κατηγορία, της Επαυξημένης Πραγματικότητας. Αν κάποιος μπορεί αυτό να το κάνει, είναι η Apple.\nΎψος: 143,6 χιλ.\nΠλάτος: 70,9 χιλ.\nΒάθος: 7,7 χιλ.\nΒάρος: 174 γραμ.\nΤο iPhone X θα κυκλοφορήσει στις 3 Νοεμβρίου (ακόμα δεν ξέρουμε πότε θα κυκλοφορήσει στη χώρα μας) σε δύο μεγέθη αποθηκευτικών χώρων (64GB και 256GB) και σε δύο χρώματα (space gray και silver). Η τιμή του θα ξεκινάει από τα 999 δολάρια. Δηλαδή, αναμένουμε στις αρχές της κυκλοφορίας του στη χώρα μας τιμές κοντά στα 1.200€ (πρόκειται απλά για τις εκτιμήσεις μας) στην επίσημη αγορά και αργότερα, τιμές κοντά στα 1.000-1050 ευρώ στην ανεξάρτητη αγορά.\nUpdate 14/9: Το iPhone X θα κυκλοφορήσει στη χώρα μας στις 3 Νοεμβρίου\nΚλείνοντας – Δυο Λόγια\nΠάνω κάτω είδαμε αυτά που περιμέναμε. Το επετειακό iPhone, εκτός από τον σχεδιασμό του, διαφέρει έντονα και στον οπίσθιο φακό (εδώ φυσικά συγκρίνουμε μόνο με το Plus μοντέλο). Πιθανότατα, ήρθε η ώρα η Apple να διαθέτει τον καλύτερο φακό και στις βραδυνές λήψεις.\nΤο iPhone X, σε συνδυασμό με τη “δύναμη” του iOS 11, είναι ίσως η ναυαρχίδα του 2017. Όμως, επειδή οι αριθμοί και τα specs από μόνοι τους δεν λένε τίποτα θα περιμένουμε τις ανεξάρτητες δοκιμές και φυσικά να δοκιμάσουμε οι ίδιοι την επετειακή συσκευή.\nΉταν μια πρώτη καταγραφή από την ομάδα του tecky. Τις επόμενες ημέρες θα επανέλθουμε με αναλυτικότερα άρθρα. Συνολικά, το φετινό Φθινοπωρινό keynote ήταν από τα καλύτερα των τελευταίων ετών.\nΠροηγούμενο άρθροΠρόγραμμα Υποτροφιών Cosmote 2017 – 2018\nΕπόμενο άρθροΗ Apple κυκλοφόρησε την golden master έκδοση του iOS 11


Όλα τα βλέμματα είναι στραμμένα στο Κατάρ, όπου άρχισε τη Δευτέρα στη Ντόχα η 18η διάσκεψη του ΟΗΕ για την κλιματική αλλαγή. Στη διάσκεψη συμμετέχουν εκπρόσωποι από περίπου 190 χώρες που επιθυμούν να σημειωθεί πρόοδος στις δύσκολες διαπραγματεύσεις για τον περιορισμό των εκπομπών αερίων που ευθύνονται για το φαινόμενο του θερμοκηπίου.\nΕίναι όμως όντως στραμμένα όλα τα βλέμματα στο Κατάρ; Μετά από τη βαθιά απογοήτευση από τη Διάσκεψη στο Ρίο τον περασμένο Ιούνιο, όταν τα έθνη πάλεψαν με τις σχετικές προκλήσεις της αειφόρου ανάπτυξης, όλο και περισσότεροι άνθρωποι μπορεί να αγνοούσαν αυτές τις συζητήσεις. Παρόλα αυτά, στη Ντόχα, η αργοκίνητη παγκόσμια πολιτική θα προσπαθήσει να καταστρώσει σχέδια για τον μετριασμό της κλιματικής αλλαγής και την προσαρμογή σε αυτήν.\n«Η διάσκεψη αυτή δεν είναι απλώς διαδικαστική, μπορεί επίσης να επιφέρει σημαντικές πολιτικές αλλαγές» δήλωσε ο Μάρτιν Κάιζερ, επικεφαλής της Διεθνούς Πολιτική για το Κλίμα της Greenpeace.\nΜια σημαντική συζήτηση κατά τη διάρκεια του συνεδρίου που θα διαρκέσει δύο εβδομάδες –έως 7 Δεκεμβρίου- θα επικεντρωθεί σε μια νέα συμφωνία ανταλλαγής εκπομπών αερίων, καθώς το περίφημο, ελαττωματικό Πρωτόκολλο του Κιότο λήγει το τρέχον έτος.\nΑλλά πόσα από όσα έχουν συζητηθεί - ακόμη και ως προς τις φαινομενικά «εύκολες» δεσμεύσεις όπως η ενίσχυση προς τις φτωχές χώρες - έχουν πραγματικά εκπληρωθεί; Δεν είναι πολλά, λέει μια έκθεση που θα κυκλοφορήσει σήμερα από ένα βρετανικό think tank. Μερικές από τις πλουσιότερες χώρες του κόσμου έχουν αποτύχει να τηρήσουν όλες τις οικονομικές δεσμεύσεις τους σε μερικές από τις φτωχότερες του κόσμου. Η Ευρωπαϊκή Ένωση και εννέα χώρες δεσμεύτηκαν να δώσουν περίπου 30 δισ. ευρώ στο πλαίσιο του άμεσου προγράμματος χρηματοδότησης που εποπτεύεται από την σύμβαση των Ηνωμένων Εθνών για την Κλιματική Αλλαγή στην Κοπεγχάγη, πριν από τρία χρόνια.\n«Η μεγαλύτερη έκπληξη είναι ότι οι χώρες που έδωσαν τα χρήματα δεν τα παρακολούθησαν με κάποιο σημαντικό τρόπο» δηλώνει ο Saleemul Huq, ένας από τους συντάκτες της μελέτης The Eight Unmet Promises of Fast-Start Climate Finance (Οι οκτώ ανεκπλήρωτες υποσχέσεις της άμεσης κλιματικής χρηματοδότησης). Σύμφωνα με την έκθεση του Διεθνούς Ινστιτούτου για το Περιβάλλον και την Ανάπτυξη - η οποία επίσης εξέτασε κατά πόσον τα έθνη έδιναν αρκετά, αν τα κεφάλαια ήταν δάνεια ή επιχορηγήσεις και αν πήγαν υπέρ της βελτίωσης ή της προσαρμογής – η διαφάνεια είναι ανύπαρκτη, όσον αφορά κεφάλαια που δεσμεύτηκαν για την καταπολέμηση της παγκόσμιας αλλαγής του κλίματος. Ο κ. Huq κατηγορεί την τάση των μεγάλων χωρών- δωρητών για τη διοχέτευση κεφαλαίων μέσω τρίτων φορέων, όπως η USAID στην περίπτωση των Ηνωμένων Πολιτειών.\nΑπό τα 30 δις. δολάρια που δεσμεύτηκαν από το πρόγραμμα, πολύ λίγα έφτασαν πραγματικά στις δικαιούχες χώρες. Ακόμα λιγότερα έφτασαν σε έργα προσαρμογής στις φτωχές χώρες, οι οποίες αισθάνονται δυσανάλογα τις επιπτώσεις της κλιματικής αλλαγής, σύμφωνα με τον κ. Huq. Η χρηματοδότηση, η οποία επρόκειτο να καλύψει μια τριετή περίοδο που λήγει φέτος, έπρεπε να υποστηρίξει τα έργα μετριασμού και προσαρμογής στον ίδιο βαθμό. Τα χρήματα, επίσης, υποτίθεται ότι ήταν νέα. Αλλά το Διεθνές Ινστιτούτο Περιβάλλοντος και Ανάπτυξης διαπίστωσε ότι πολλά κράτη- δωρητές είτε υποσχέθηκαν κονδύλια που καταβάλλονταν ήδη, είτε πλήρωναν δυσανάλογα προς τα σχέδια μετριασμού της κλιματικής αλλαγής.\nΗ συζήτηση για την προσαρμογή στην αλλαγή του κλίματος έχει γίνει ένα καυτό θέμα στις Ηνωμένες Πολιτείες, οι οποίες πρόσφατα επλήγησαν από μια σειρά ακραίων καιρικών φαινομένων. Η έρευνα διαπίστωσε ότι οι Ηνωμένες Πολιτείες, οι οποίες δεσμεύτηκαν με 5,1 δις. δολάρια στη σύνοδο της Κοπεγχάγης, παραχώρησαν περίπου το 17% του συνολικού ποσού για τα μέτρα προσαρμογής στις φτωχότερες χώρες του κόσμου. Όσον αφορά την διαφάνεια των χορηγών, οι Ηνωμένες Πολιτείες ήρθαν στην ένατη θέση της σχετικής κατάταξης από τις 10 συνολικά δωρητές της έκθεσης. Η Ευρωπαϊκή Ένωση κατετάγη πέμπτη στην ίδια κλίμακα. Ενώ η Ελβετία ήταν πρώτη στο θέμα της διαφάνειας, το think tank αποκαλύπτει ότι από το αρχικό ποσό των 135,5 εκατ. δολαρίων που δεσμεύτηκε να παραχωρήσει η χώρα, αντιστοιχεί μόλις στο 75% της πραγματικής ευθύνης που της αναλογεί (με την ίδια μέτρηση, οι Ηνωμένες Πολιτείες βρέθηκαν να συνεισφέρουν κατά 43% στο μερίδιο που τους αναλογεί).\nΣτη Ντόχα, οι χώρες αναμένεται να δεσμευθούν για έναν άλλο γύρο χρηματοδότησης «μέτρων ταχείας εκκίνησης». Η επόμενη δέσμευση – των 100 δις. δολαρίων- θα αρχίσει να παραχωρείται το 2020, αφήνοντας ένα κενό οκτώ χρόνων, για το οποίο δεν υπάρχει ακόμα δέσμευση για την χρηματοδότηση. Η σύνοδος έρχεται σε μια κρίσιμη στιγμή. Με την Ευρωπαϊκή Ένωση, η οποία έχει πρωτοστατήσει στο θέμα της κλιματικής αλλαγής, σήμερα να είναι επικεντρωμένη στις δικές της δημοσιονομικές δυσκολίες, οι ακτιβιστές ανησυχούν ότι η σύνοδος κορυφής της Ντόχα δεν θα οδηγήσει στις αναγκαίες λύσεις. «Χωρίς μια ισχυρή ΕΕ στο τραπέζι των διαπραγματεύσεων θα είναι αδύνατο να πείσουν τις ΗΠΑ να γίνουν ενεργές» δήλωσε ο κ. Κάιζερ της Greenpeace. Φυσικά, η ΕΕ είχε καθίσει στο τραπέζι και στη σύνοδο του Ρίο…


Σεμινάριο “Έντιμης Συμπεριφοράς στον Παναιτωλικό | AgrinioNews\nΣεμινάριο “Έντιμης Συμπεριφοράς στον Παναιτωλικό\n10 Φεβρουαρίου 2014, 3:54 μμ\nΤο Πρόγραμμα «Εντιμότητα στο Ποδόσφαιρο: Η ομάδα σου. Η καριέρα σου. Η ευθύνη σου!», υλοποιείται στο πλαίσιο ευρωπαϊκού προγράμματος με τίτλο: «Staying on Side», στο οποίο συμμετέχουν έξι παραρτήματα της Διεθνούς Διαφάνειας σε Γερμανία, Ελλάδα, Ηνωμένο Βασίλειο, Ιταλία, Λιθουανία και Πορτογαλία, υπό τον συντονισμό της Γραμματείας της Διεθνούς Διαφάνειας σε συνεργασία με την European Professional Football Leagues (EPFL) και την German Football League (DFL). Το πρόγραμμα συγχρηματοδοτείται από την Ευρωπαϊκή Επιτροπή-Γενική Διεύθυνση Εκπαίδευσης & Πολιτισμού.Τα εκπαιδευτικά σεμινάρια θα συνεχιστούν με επισκέψεις και στις υπόλοιπες ΠΑΕ το επόμενο διάστημα.\nΠροηγούμενο: Βίντεο ενός λεπτού για τον Μύτικα\nΕπόμενο: “Το Λαογραφικό Μουσείο πρέπει να αναδειχθεί”


Ζητήματα αξιολόγησης των παρεμβάσεων στη σειρά καταχώρισης των ασθενών που αναμένουν μεταμόσχευση οργάνων – The Art of Crime\nΖητήματα αξιολόγησης των παρεμβάσεων\nτου Πανεπιστημίου της Κολωνίας\nΑπόφαση του 5ου τμήματος του γερμανικού Ακυρωτικού υπ’ αριθμ. 5 StR 20/16 της 28ης Ιουνίου 2017 (BGH, Urt. V. 28.06.2017-5 StR 20/16, LG Göttingen) : Αθώωση χειρουργού που παραβίασε τους κανόνες περί κατανομής δωρηθέντων οργάνων και έθεσε σε προτεραιότητα τους δικούς του ασθενείς\nα) Τα γενικώς ισχύοντα αναφορικά με την κατανομή των μοσχευμάτων\nΩς προς τη διαδικασία των μεταμοσχεύσεων ισχύουν στη Γερμανία τα εξής: Μετά τη διάγνωση σοβαρής βλάβης του ήπατος ο ασθενής εισάγεται σε ένα κέντρο μεταμοσχεύσεων. Εκεί εξετάζεται αν συντρέχουν οι προϋποθέσεις για τη διενέργεια μεταμόσχευσης. Αν συντρέχουν, ο ασθενής εγγράφεται στη λίστα αναμονής του κέντρου αυτού, ενώ στοιχεία του καταχωρίζονται και στο «Eurotransplant», ένα ιδιωτικού δικαίου ίδρυμα με έδρα στο Leiden της Ολλανδίας, το οποίο μεσολαβεί για την παροχή οργάνων προς δωρεά βάσει μίας διεθνούς συμφωνίας ανταλλαγής οργάνων σε οκτώ ευρωπαϊκές χώρες, μεταξύ των οποίων και η Γερμανία. Σύμφωνα με το άρθρο 16 παρ. 1 εδάφιο 1 αριθμ. 2 και 5 του γερμανικού νόμου περί μεταμοσχεύσεων, η εγγραφή στη λίστα αναμονής και στον οργανισμό μεσολάβησης προβλεπόταν κατά τον χρόνο τελέσεως των υπό κρίση πράξεων του κατηγορουμένου διά των σχετικών Οδηγιών του Ομοσπονδιακού Ιατρικού Συλλόγου (Richtlinien der Bundesärtzekammer-RL/BÄK 2009).\nΌταν δωρηθεί ήπαρ προς μεταμόσχευση, ο οργανισμός «Eurotransplant» συντάσσει μια λίστα με συμβατούς δέκτες (Match-Liste), στην οποία καταχωρίζονται πιθανοί αποδέκτες του μοσχεύματος με ορισμένη σειρά. Στη λίστα αυτή εντάσσονται μόνο όσοι έχουν εγγραφεί στον οργανισμό «Eurotransplant». Η σειρά καταχώρισης καθορίζεται με βάση τον επείγοντα χαρακτήρα κάθε περίπτωσης. Προτεραιότητα δίνεται στους ασθενείς που βρίσκονται σε κίνδυνο ζωής και σε όσους πάσχουν από πολυοργανική ανεπάρκεια και χρειάζονται συνδυαστική μεταμόσχευση οργάνων. Επιπλέον, η σειρά καθορίζεται σύμφωνα με την κλίμακα MELD (Model for Endstage Liver Disease), στο πλαίσιο της οποίας συνεκτιμώνται τρεις αιματολογικοί δείκτες. Όσο υψηλότερη είναι η βαθμολογία που συγκεντρώνει ο ασθενής με βάση την κλίμακα MELD, τόσο μεγαλύτερη είναι η πιθανότητα να πεθάνει εντός τριών μηνών. Για παράδειγμα, ένας ασθενής με βαθμολογία 6 έχει πιθανότητα 1% να πεθάνει εντός τριών μηνών, ενώ για έναν ασθενή με βαθμολογία 40 η πιθανότητα αγγίζει το 98%.\nΑφότου συνταχθεί η λίστα των συμβατών δεκτών, το όργανο χορηγείται κατά την ακόλουθη διαδικασία: Κατά κανόνα, ο οργανισμός «Eurotransplant» προσφέρει το όργανο σε ένα κέντρο μεταμοσχεύσεων για κάποιον συγκεκριμένο ασθενή. Η παράδοση του μοσχεύματος γίνεται σύμφωνα με την αύξουσα σειρά των ασθενών στη λίστα με τους συμβατούς δέκτες, που περιέχει ασθενείς με βαθμολογία έως και 40. Η βαθμολογία με βάση την κλίμακα MELD δεν αντικατοπτρίζει, όμως, κατά απόλυτα αξιόπιστο τρόπο τον επείγοντα χαρακτήρα της μεταμόσχευσης. Ωστόσο, ο οργανισμός είναι υποχρεωμένος να τηρεί αυστηρά τη σειρά. Συνεπώς, ένα προς δωρεά ήπαρ θα έπρεπε να προσφερθεί στον ευρισκόμενο στην κορυφή της λίστας ασθενή, ακόμα κι αν διαπιστωνόταν ότι για κάποιον άλλο με χαμηλότερη βαθμολογία ήταν περισσότερο επείγουσα η μεταμόσχευση απ’ ό,τι για αυτόν με την υψηλότερη.\nΗ προσφορά του οργάνου στο εκάστοτε κέντρο μεταμοσχεύσεων από τον οργανισμό «Eurotransplant» είναι δεσμευτική. Την απόφαση περί αποδοχής λαμβάνει αρχικά ο χειρουργός που θα διενεργήσει τη μεταμόσχευση και εν τέλει ο ασθενής. Παραδείγματος χάριν, αν το προσφερθέν ήπαρ τοποθετείται από ιατρική σκοπιά ποιοτικά κάτω από τον μέσο όρο, ο γιατρός μπορεί να απορρίψει την προσφορά και να περιμένει να βρεθεί άλλο ποιοτικά καλύτερο. Απόρριψη της προσφοράς ενός οργάνου μπορεί να γίνει και σε περίπτωση που εκείνη τη στιγμή δεν υφίσταται δυνατότητα διενέργειας της μεταμόσχευσης στο συγκεκριμένο κέντρο ή η κατάσταση του ασθενούς δεν επιτρέπει τη μεταμόσχευση. Σε περίπτωση απόρριψης το ήπαρ προσφέρεται στον επόμενο ασθενή με βάση τη σειρά στη λίστα συμβατών δεκτών. Αν το όργανο δεν γίνει και πάλι δεκτό, ο οργανισμός μεσολαβεί με μια ταχεία διαδικασία, για να αποφύγει την απώλεια του μοσχεύματος. Κατά τη διαδικασία αυτή τα όργανα προσφέρονται ανεξάρτητα από τη λίστα με τους συμβατούς δέκτες των μεμονωμένων κέντρων μεταμοσχεύσεων, τα οποία επιλέγουν κατά την κρίση τους εκείνους τους ασθενείς που τους φαίνονται κατάλληλοι. Από τον Οκτώβριο του 2008 μέχρι τον Οκτώβριο του 2011 στη Γερμανία χορηγήθηκαν 2.219 όργανα ήπατος κατά τη συνήθη διαδικασία και 1.187, σχεδόν το 35%, κατά την ταχεία διαδικασία.\nβ) Τα συγκεκριμένα πραγματικά περιστατικά\nΜε βάση τα πραγματικά περιστατικά που δέχτηκε το δικαστήριο της ουσίας αποδίδεται στον κατηγορούμενο γιατρό ότι προέβη σε εγγραφή ασθενών στη λίστα αναμονής κατά τρόπο αντιτιθέμενο στα οριζόμενα στις Οδηγίες του Ομοσπονδιακού Ιατρικού Συλλόγου περί μεταμοσχεύσεων. Συγκεκριμένα, οι δύο ασθενείς, F. και V. υπέφεραν από κίρρωση του ήπατος. Ο κατηγορούμενος παραβίασε τις ανωτέρω Οδηγίες, σύμφωνα με τις οποίες ασθενείς με κίρρωση του ήπατος οφειλόμενη στην κατανάλωση αλκοόλ επιτρεπόταν να εγγραφούν στη λίστα, μόνο εφόσον είχαν τηρήσει τουλάχιστον εξάμηνη αποχή από το αλκοόλ, όπερ δεν ίσχυε στην περίπτωση των συγκεκριμένων δύο ασθενών και αυτό το γνώριζε ο γιατρός. Τον Μάιο και τον Ιούλιο του 2010 ο γιατρός αποδέχτηκε την προσφορά οργάνων και διενήργησε lege artis τη μεταμόσχευση σε αυτές τις δύο ασθενείς.\nΣτις άλλες περιπτώσεις διαπιστώθηκε ότι ο κατηγορούμενος δήλωσε ψευδή στοιχεία έναντι του οργανισμού «Eurotransplant» περί θεραπειών αντικατάστασης νεφρών που στην πραγματικότητα δεν είχαν γίνει, ώστε να αυξήσει τη βαθμολογία βάσει της κλίμακας MELD και να ωθήσει τον εκάστοτε ασθενή σε μία υψηλότερη θέση της λίστας. Αυτή η θεραπεία στα νεφρά σε εβδομαδιαία βάση ανεβάζει τον αιματολογικό δείκτη της κρεατινίνης, έναν από τους συνεκτιμώμενους για τη διαμόρφωση της σειράς προτεραιότητας δείκτες, στη μέγιστη τιμή. Ειδικότερα, σχετικά με τους ασθενείς B., I., W., We., P. και Fe. ο κατηγορούμενος δήλωσε ψευδώς έναντι του οργανισμού «Eurotransplant» ότι είχαν εκτελεστεί δύο θεραπείες αντικατάστασης νεφρών. Έτσι, οι εν λόγω ασθενείς έλαβαν υψηλότερη βαθμολογία βάσει της κλίμακας MELD και ακολούθως υψηλότερη θέση στη λίστα. Τόσο κατά τη δήλωση των ψευδών στοιχείων όσο και κατά την αποδοχή των οργάνων ο γιατρός γνώριζε ότι το εκάστοτε όργανο δεν θα είχε χορηγηθεί στους ασθενείς του υπό άλλες συνθήκες, διότι θα το είχε πάρει άλλος ευρισκόμενος σε υψηλότερη θέση της λίστας ασθενής. Ωστόσο, ο γιατρός είχε την πεποίθηση ότι ο ασθενής που θα βρισκόταν στην υψηλότερη θέση, αλλά συνεπεία της αλλοίωσης της λίστας είχε χάσει τη σειρά του, θα λάμβανε εγκαίρως άλλο όργανο και δεν θα προκαλείτο βλάβη στην υγεία του.\nΟι ασθενείς που ευνοήθηκαν από τη συμπεριφορά του γιατρού παρουσίαζαν τις εξής ιδιαιτερότητες: Ο Β. υπέφερε από οξεία νεφρική ανεπάρκεια λόγω επανεμφάνισης κατά τη διάρκεια χημειοθεραπείας μίας μόλυνσης από τον ιό της ηπατίτιδας Β. Ο κατηγορούμενος τον ενέγραψε στη λίστα αναμονής, παρόλο που δεν πληρούτο η προϋπόθεση, κατά τις Οδηγίες του Ομοσπονδιακού Ιατρικού Συλλόγου, της ύπαρξης τρίτου ή τέταρτου βαθμού εγκεφαλοπάθειας. Ο ασθενής Ι. είχε έναν αναπτυσσόμενο όγκο με κίνδυνο μετάστασης. Ο κατηγορούμενος πέτυχε την εγγραφή του στη λίστα αναμονής, παρόλο που οι ως άνω Οδηγίες απέκλειαν την εγγραφή στη λίστα ασθενών με μεταστατικό όγκο. Ο ασθενής We. υπέφερε κι αυτός από κίρρωση του ήπατος προκληθείσα από κατανάλωση αλκοόλ. Ο γιατρός τον καταχώρισε στη λίστα, παρότι δεν είχε απόσχει από τη χρήση αλκοόλ για έξι μήνες. Σε όλες αυτές τις περιπτώσεις οι μεταμοσχεύσεις ήταν επείγουσες δεδομένης της κατάστασης των ασθενών που διέτρεχαν κίνδυνο ζωής. Οι μεταμοσχεύσεις έγιναν, επομένως, για καλό σκοπό και σύμφωνα με τους κανόνες της ιατρικής επιστήμης (lege artis). Επίσης, κατά την αποδεικτική διαδικασία δεν προέκυψε η παροχή στον γιατρό οιωνδήποτε παρανόμων, μη οφειλόμενων ανταλλαγμάτων από ασθενείς ή τρίτους, ούτε αποδείχτηκε ότι επεδίωξε να αναβαθμίσει την επαγγελματική του φήμη λόγω του αυξημένου αριθμού μεταμοσχεύσεων που διενήργησε.\nΤο δικαστήριο της ουσίας αθώωσε τον κατηγορούμενο για το αδίκημα της απόπειρας ανθρωποκτονίας επισημαίνοντας ότι οι διατάξεις του νόμου περί μεταμοσχεύσεων σχετικά με την κατανομή των προς δωρεά οργάνων δεν έχουν χαρακτήρα προστασίας του ατόμου, αλλά αποσκοπούν στην εν γένει προστασία της ανθρώπινης ζωής και τον δίκαιο τρόπο κατανομής των οργάνων σύμφωνα με αντικειμενικά, διαφανή, δίκαια και εύλογα κριτήρια. Ως εκ τούτου, δεν καταφάσκεται ο αντικειμενικός καταλογισμός του αποτελέσματος του θανάτου ενός ασθενούς που δεν έλαβε το μόσχευμα επειδή είχε αλλοιωθεί η σειρά του στη λίστα. Επίσης, βάσει των παραδοχών του δικαστηρίου της ουσίας δεν υφίσταται δόλος. Το γνωστικό στοιχείο καταφάσκεται μεν αναφορικά με τον εκάστοτε ασθενή που παρακάμφθηκε, αλλά όχι και το βουλητικό, διότι ο γιατρός είχε την πεποίθηση ότι για ασθενείς με υψηλή βαθμολογία MELD υφίστατο υπερπροσφορά ηπατικών οργάνων. Κατόπιν των ανωτέρω, η αίτηση αναίρεσης που υποβλήθηκε από τον εισαγγελέα δεν τελεσφόρησε.\nΚατά την κρίση του γερμανικού Ακυρωτικού η απόφαση του δικαστηρίου της ουσίας δεν περιέχει νομικά σφάλματα:\n1) Παρότι το Ακυρωτικό δεν θεωρεί αποφασιστική για την αθώωση τον ελλείποντα αντικειμενικό καταλογισμό, αναφέρεται επιγραμματικά στην άποψη του δικαστηρίου της ουσίας ότι οι διατάξεις του νόμου περί μεταμοσχεύσεων αποτελούν έκφραση της αρχής της δίκαιης κατανομής των δωρηθέντων οργάνων και δεν αποσκοπούν συνάμα στην αποτροπή ανθρωποκτονιών ή σωματικών βλαβών. Η ορθότητα της προσέγγισης του δικαστηρίου της ουσίας επιβεβαιώνεται με την εκ των υστέρων ποινικοποίηση νοθεύσεων που έγιναν σε διάφορα κέντρα μεταμοσχεύσεων. Το 2013 ο Γερμανός νομοθέτης εισήγαγε ένα ιδιαίτερο έγκλημα για τους γιατρούς, οι οποίοι κατά τη δήλωση προς τον οργανισμό «Eurotransplant» παρέχουν με πρόθεση μη ορθά στοιχεία για την κατάσταση της υγείας ενός ασθενούς, ώστε ο συγκεκριμένος να προτιμηθεί κατά τη σύνταξη της λίστας αναμονής. Αυτή η ειδική πρόβλεψη θα ήταν ακατανόητη, αν οι εν λόγω πράξεις μπορούσαν να τιμωρηθούν ποινικά επί τη βάσει της προστασίας ατομικών εννόμων αγαθών διά των κανόνων περί κατανομής των οργάνων.\n2) Αναφορικά με την εγγραφή στη λίστα αναμονής ασθενών με οφειλόμενη σε αλκοόλ κίρρωση του ήπατος κατά παραβίαση των προβλεπόμενων στις Οδηγίες του Ιατρικού Συλλόγου, η ποινική τιμώρηση του γιατρού αποκλείεται λόγω της αρχής της νομιμότητας την οποία εγγυάται το άρθρο 103 του γερμανικού Συντάγματος (nullum crimen nulla poena sine lege). Η παραβίαση των Οδηγιών δεν έθετε ποινικό άδικο με βάση τον ισχύοντα κατά τον χρόνο της πράξης νόμο περί μεταμοσχεύσεων.\nα) Κατά πάγια νομολογία η περιλαμβανόμενη στα άρθρα 103 παρ. 2 και 104 παρ. 1 του γερμανικού Συντάγματος επιφύλαξη υπέρ του νόμου απαιτεί ο νομοθέτης να θέτει τις προϋποθέσεις του αξιοποίνου και να ορίζει το είδος της ποινής. Κατά τη μάλλον κρατούσα στη θεωρία γνώμη, οι Οδηγίες του Ομοσπονδιακού Ιατρικού Συλλόγου πρέπει, παρά την ιδιωτικού δικαίου φύση του Συλλόγου, να θεωρηθούν εκδοθείσα κατ’ εξουσιοδότηση νομοθεσία. Στο πλαίσιο των κατ’ εξουσιοδότηση εκδιδόμενων διατάξεων η απειλή ποινικών κυρώσεων σε περίπτωση παραβίασής τους είναι κατ’ αρχήν θεμιτή. Ωστόσο, δεν θα ανταποκρινόταν στις εκ του Συντάγματος απορρέουσες απαιτήσεις η εισαγωγή ποινικής διάταξης που να καθιστά αξιόποινη την εγγραφή ασθενούς στη λίστα αναμονής κατά παραβίαση των Οδηγιών του Ιατρικού Συλλόγου, δεδομένου ότι ο εξουσιοδοτικός νόμος, δηλαδή ο νόμος περί μεταμοσχεύσεων, δεν προβλέπει την εισαγωγή ποινικής φύσεως διατάξεων. Συνεπώς, η υπαγωγή της παραβίασης των Οδηγιών στο πεδίο εφαρμογής των άρθρων 212 και 223 γερμΠΚ περί ανθρωποκτονίας και σωματικής βλάβης αντιστοίχως και η συνακόλουθη μετατροπή ιδίως του τιμωρούμενου με βαριές ποινές αδικήματος της ανθρωποκτονίας σε λευκή διάταξη συμπληρούμενη από τα οριζόμενα στις Οδηγίες, προσκρούει αναμφίβολα στο άρθρο 103 παρ. 2 του γερμανικού Συντάγματος.\nβ) Επίσης, κατά το Ακυρωτικό το δικαστήριο της ουσίας ορθώς αντιμετώπισε με ιδιαίτερη περίσκεψη τη ρήτρα αποκλεισμού των εξαρτημένων από το αλκοόλ ασθενών από τη λίστα αναμονής. Εν προκειμένω, για τις ασθενείς F. και V. που υπέφεραν από οφειλόμενη σε κατανάλωση αλκοόλ κίρρωση του ήπατος η μεταμόσχευση ήταν επιβεβλημένη για να σωθεί η ζωή τους. Οι πραγματογνώμονες διατύπωσαν την άποψη ότι η μεταμόσχευση ήπατος έχει πιθανότητες επιτυχίας και επί υποτροπής στην εξάρτηση από το αλκοόλ. Εξάλλου, η αποχή από το αλκοόλ δεν επιδρά ευεργετικά επί της κίρρωσης, η οποία παραμένει μη αναστρέψιμη και μπορεί ανά πάσα στιγμή να δημιουργήσει κίνδυνο ζωής. Βάσει αυτών των ευρημάτων, λοιπόν, δεν μπορεί να δικαιολογηθεί o αποκλεισμός των περί ων ο λόγος ασθενών από τη λίστα αναμονής. Συνεπώς, η ρήτρα αυτή προσκρούει στα πορίσματα της ιατρικής επιστήμης στα οποία παραπέμπει το άρθρο 16 παρ. 1 του νόμου περί μεταμοσχεύσεων. Η ρήτρα δημιουργεί δε προβληματισμό για τον πρόσθετο λόγο ότι προσκρούει στο άρθρο 2 παρ. 2 και στο άρθρο 3 παρ. 1 του γερμανικού Συντάγματος, τα οποία προστατεύουν αντιστοίχως το δικαίωμα στη ζωή και τη σωματική ακεραιότητα και την ισότητα, υπό την έννοια ότι αποκλείει από τη μεταμόσχευση ασθενείς που δεν θα επιβίωναν μέχρι την παρέλευση της εξάμηνης προθεσμίας. Η δεσμευτικότητα της υπό συζήτηση ρήτρας δεν δικαιολογείται ούτε με την θεωρητική κατασκευή μίας «κοινότητας πεπρωμένου» (Schicksalsgemeinschaft), στην οποία ανήκουν όλοι όσοι έχουν ανάγκη ένα μόσχευμα και εντός της οποίας οι κανόνες περί κατανομής των οργάνων γίνονται σεβαστοί παρά την αντισυνταγματικότητά τους. Εξάλλου, προς αποφυγήν μίας «αρρύθμιστης» κατάστασης, εντός της κοινότητας αυτής παραμένει αξιόποινη η απόπειρα ανθρωποκτονίας ή σωματικής βλάβης.\n3) Ως προς τη δήλωση ψευδών στοιχείων στον οργανισμό «Eurotransplant», το αξιόποινο της συμπεριφοράς του γιατρού, το οποίο θεμελιώνεται και πάλι στην παραβίαση των Οδηγιών, αποκλείεται λόγω της αντισυνταγματικότητάς τους υπό το πρίσμα του ήδη αναφερθέντος άρθρου 103 παρ. 2 του Συντάγματος.\nα) Επιπροσθέτως, ο κατηγορούμενος δεν περιήγαγε σε μειονεκτική θέση ασθενείς με υψηλότερη επιτακτικότητα μεταμόσχευσης από αυτήν των δικών του ασθενών. Το δε ζήτημα του επείγοντος δεν παίζει ρόλο κατά τη διαδικασία σύνταξης της λίστας με τους συμβατούς δέκτες, καθώς τη σειρά εντός αυτής της λίστας την καθορίζει η προπεριγραφείσα βαθμολογία βάσει της κλίμακας MELD, η οποία κατά τις απόψεις των πραγματογνωμόνων δεν αντικατοπτρίζει κατά απόλυτα αξιόπιστο τρόπο τον επείγοντα χαρακτήρα της κάθε μεταμόσχευσης. (…)\nβ) Η άποψη του δικαστηρίου της ουσίας περί μη συνδρομής ενδεχόμενου δόλου τέλεσης ανθρωποκτονίας ή σωματικής βλάβης κρίθηκε κατά τον αναιρετικό έλεγχο ορθή. Ο κατηγορούμενος γνώριζε ότι:\n- 400-500 εγγεγραμμένοι στη λίστα αναμονής για ηπατικό μόσχευμα ασθενείς πέθαναν ελλείψει έγκαιρης προσφοράς οργάνου, μεταξύ αυτών βρισκόταν, ωστόσο, ένας άγνωστος αριθμός ασθενών οι οποίοι δεν θα είχε καταστεί δυνατόν να σωθούν ακόμα και με την ταχύτερη δυνατή μεταμόσχευση,\n- η εκάστοτε αλλοίωση της λίστας δεν θα ασκούσε, υπό ορισμένες συνθήκες, επίδραση και εν πάση περιπτώσει θα αφορούσε λίγους ασθενείς,\n- οι ασθενείς που έμειναν πιο πίσω στη λίστα θα λάμβαναν κατά προτεραιότητα άλλες προσφορές οργάνων και γι’ αυτό ο κίνδυνος θανάτου συνεπεία της αλλοίωσης ήταν ελάχιστος και επιπλέον, δεν ήταν βέβαιο το ότι το μη προσφερθέν σε αυτούς όργανο θα είχε αποδειχθεί κατάλληλο γι’ αυτούς.\nΟ κατηγορούμενος είχε θεωρήσει πιθανό ότι ένας ασθενής που άνευ δήλωσης των ψευδών στοιχείων θα κατείχε την πρώτη θέση στη λίστα δεν θα λάμβανε το χρησιμοποιηθέν για τον δικό του ασθενή μόσχευμα και ακολούθως θα πέθαινε. Όμως, είχε την πεποίθηση ότι αυτό το αποτέλεσμα δεν θα επερχόταν. Για τους υπόλοιπους ασθενείς που ωθήθηκαν σε πιο πίσω θέσεις της λίστας δεν μπορούσε να προβλέψει την αιτιώδη διαδρομή λόγω του αστάθμητου της διαδικασίας κατανομής των οργάνων, όπερ σημαίνει ότι απουσιάζει το γνωστικό στοιχείο του δόλου.\nΤο δικαστήριο της ουσίας αξιολόγησε τις σχετικές με τον δόλο περιστάσεις κατά τρόπο εύλογο και απαλλαγμένο από νομικά σφάλματα. Όπως επισήμανε, καθοριστικό είναι το αν κάποιος από τους ασθενείς που λόγω των ψευδών διαβιβασθέντων στον οργανισμό «Eurotransplant» στοιχείων έμεινε πίσω στη λίστα και εν τέλει πέθανε, θα επιβίωνε με πιθανότητα εγγίζουσα τη βεβαιότητα, αν του είχε προσφερθεί το συγκεκριμένο όργανο βάσει της σειράς που δικαιούτο να έχει στη λίστα. Το ερώτημα αυτό έχει σημασία, γιατί ο εν λόγω ασθενής δεν θα είχε πεθάνει απευθείας συνεπεία των πράξεων του γιατρού, αλλά συνεπεία της ασθένειάς του. Επομένως, κρίσιμη για την ποινική αξιολόγηση είναι η μη προσφορά του οργάνου στον ασθενή αυτόν, δηλαδή μία παράλειψη. Στην περίπτωση αυτή εφαρμόζονται οι κανόνες της οιονεί αιτιότητας (Quasi-Kausalität). Τούτο ισχύει επί πράξεων που αξιολογούνται ως παραλείψεις, όπως η συγκεκριμένη, αλλά και όταν καταφάσκεται μία ενέργεια που παίρνει τη μορφή της διακοπής μιας σωστικής αιτιώδους διαδρομής. Η μη προσφορά του οργάνου συνιστά παράλειψη. Είναι πλέον παγιωμένο ότι σε περιπτώσεις επεμβάσεων σε σωστικές αιτιώδεις διαδρομές λαμβάνονται υπ’ όψιν υποθετικές αιτιώδεις διαδρομές. Εν προκειμένω, λοιπόν, ορθώς συμπεραίνει το δικαστήριο της ουσίας ότι δεν μπορεί να αποδειχθεί με πιθανότητα εγγίζουσα τη βεβαιότητα ότι θα επερχόταν παράταση ζωής του ασθενούς που έμεινε πιο πίσω στη λίστα, αν λάμβανε το όργανο. Αυτό προκύπτει κατ’ αρχάς λόγω του κινδύνου της τάξης 5-10% που διατρέχει κάθε ασθενής να πεθάνει κατά τη διάρκεια ή αμέσως μετά τη μεταμόσχευση. Επίσης, δεν μπορεί να κριθεί αν το όργανο θα είχε αποδειχθεί κατάλληλο για τον συγκεκριμένο ασθενή και αν εκείνος θα μπορούσε να υποβληθεί σε επέμβαση κατά τον κρίσιμο χρόνο στο συγκεκριμένο κέντρο μεταμοσχεύσεων.\nΌλα αυτά τα δεδομένα πρέπει να συνεκτιμώνται κατά την αξιολόγηση του δόλου επί απόπειρας ανθρωποκτονίας. Σύμφωνα με τη νομολογία του γερμανικού Ακυρωτικού, ο δράστης πρέπει να γνωρίζει ότι η σωτηρία θα επερχόταν με πιθανότητα εγγίζουσα τη βεβαιότητα. Από το σκεπτικό της απόφασης του μικτού ορκωτού δικαστηρίου δεν προκύπτει, ωστόσο, ότι κάτι τέτοιο περιλαμβάνεται στην εικόνα που είχε σχηματίσει ο κατηγορούμενος. Κατά την κρίση του δικαστηρίου ο γιατρός θεωρούσε μεν ελλείψει της προσφοράς του συγκεκριμένου οργάνου και ακολούθως της μεταμόσχευσης ως πιθανό τον θάνατο του ασθενούς που υπό κανονικές συνθήκες θα κατείχε την πρώτη θέση στη λίστα, ωστόσο λόγω του σε αυτόν γνωστού υψηλού κινδύνου θανάτου του εκάστοτε ασθενούς κατά τη διάρκεια ή αμέσως μετά τη μεταμόσχευση και των διαφόρων προβλημάτων που ανακύπτουν κατά τη διαδικασία επιμερισμού των μοσχευμάτων, δεν μπορούσε να υποθέσει με πιθανότητα εγγίζουσα τη βεβαιότητα ότι η ζωή του άγνωστου σε αυτόν ασθενούς θα παρατεινόταν, αν του προσφερόταν και εν τέλει του εχορηγείτο το συγκεκριμένο ήπαρ. Επομένως, ελλείπει εν προκειμένω ήδη το γνωστικό στοιχείο του δόλου.\nΤο δικαστήριο της ουσίας δέχθηκε ότι ο κατηγορούμενος γνώριζε ότι για ασθενείς με υψηλή βαθμολογία βάσει της κλίμακας MELD υπήρχε υπερπροσφορά οργάνων. Εστίασε, επίσης, την αξιολόγησή του στο γεγονός ότι μόνο μία ασθενής πέθανε ελλείψει προσφοράς έστω και ενός μοσχεύματος. Όμως, εκείνη ίσως να μην δύνατο ούτως ή άλλως να υποβληθεί σε μεταμόσχευση, αφού πέθανε αμέσως μετά τη σύνταξη της λίστας συμβατότητας. Για τους υπόλοιπους ασθενείς υπήρξαν έως 54 προσφορές οργάνων. Το ότι καταγράφηκαν θάνατοι κατά τη μεταμόσχευση ή μετά από αυτήν δεν σημαίνει κάτι σχετικά με τις συνέπειες της αλλοίωσης της λίστας. Αυτό οφείλεται στους υψηλούς κινδύνους που ενέχει κάθε μεταμόσχευση ήπατος. Σχετικά με τον εκάστοτε πρώτο στη λίστα ασθενή που έμεινε πίσω, το δικαστήριο της ουσίας διαπίστωσε ότι εκείνοι, μετά από έως και 19 προσφορές οργάνων, στις 5 από τις 6 περιπτώσεις υποβλήθηκαν σε επιτυχείς επεμβάσεις. Σε μία περίπτωση πέθανε ο πρώτος ασθενής που παρακάμφθηκε. Του είχαν, όμως, υποβληθεί 9 προσφορές.\nΕν προκειμένω το δικαστήριο της ουσίας έλαβε υπ’ όψιν τη στατιστική πιθανότητα σύντομου θανάτου ασθενών με υψηλή βαθμολογία της κλίμακας MELD και τη συσχέτισε αφενός μεν με την υψηλότερη πιθανότητα μιας στο εγγύς μέλλον τοποθετούμενης προσφοράς οργάνου, αφετέρου δε με την εμπειρική γνώση του κατηγορουμένου περί υπερπροσφοράς ήπατος σε ασθενείς ευρισκόμενους στα υψηλά επίπεδα της κλίμακας MELD, η ορθότητα της οποίας αποδείχθηκε με τη βοήθεια των πραγματογνωμόνων. Επιπλέον, εκ μόνου του γεγονότος ότι ο γιατρός γνώριζε ότι οι ασθενείς που μεταφέρονται σε πιο χαμηλή θέση της λίστας διέτρεχαν κίνδυνο, δεν μπορούσε να συναχθεί το συμπέρασμα ότι επιδοκίμαζε την επέλευση του θανάτου τους, αφού είχε αρκετούς λόγους να πιστεύει ότι το αποτέλεσμα δεν θα επερχόταν.\nΗ ανωτέρω απόφαση του Ομοσπονδιακού Ακυρωτικού Δικαστηρίου της Γερμανίας ανήκει στις πιο ενδιαφέρουσες των τελευταίων ετών, επειδή θέτει πλειάδα νομικών ζητημάτων, αλλά κυρίως επειδή πραγματεύεται ένα σημαντικό ζήτημα του Γενικού Μέρους του Ποινικού Δικαίου κατά τρόπο που τη διαφοροποιεί από την κλασική δογματική προσέγγιση του ζητήματος αυτού. Συγκεκριμένα πραγματεύεται τις προϋποθέσεις κατάφασης του δόλου στην περίπτωση της υποθετικής αιτιώδους διαδρομής κατά τρόπο που την καθιστά σημείο αναφοράς στη σχετική νομολογία. Το Ακυρωτικό με την ως άνω απόφαση επικύρωσε την ορθότητα της κρίσης του μικτού ορκωτού δικαστηρίου, το οποίο είχε απαλλάξει από τις κατηγορίες της απόπειρας ανθρωποκτονίας και σωματικής βλάβης τον χειρουργό που ενέγραψε στη λίστα αναμονής για μεταμόσχευση ήπατος ασθενείς με κίρρωση, παρά την τότε σχετική απαγόρευση του Ιατρικού Συλλόγου, και υπέβαλε ψευδή στοιχεία στον οργανισμό «Eurotransplant», προκειμένου να λάβουν οι ασθενείς του θέση προτεραιότητας. Το δικαστήριο της ουσίας απεφάνθη ότι δεν υφίστατο το γνωστικό στοιχείο του δόλου και την κρίση αυτή δεν την ανέτρεψε το Ακυρωτικό. Ως προς το στοιχείο αυτό η απόφαση χαρακτηρίστηκε ως δογματική επανάσταση ή παρεξήγηση.\nΑναντίρρητα, τα κίνητρα του χειρουργού δεν ήσαν ιδιοτελή, διότι δεν επεδίωξε ούτε να αποκομίσει χρήματα περισσότερα από την αμοιβή του για την εκάστοτε επέμβαση ούτε να ενισχύσει την επαγγελματική του φήμη αυξάνοντας τον αριθμό των επιτυχών επεμβάσεων που διενήργησε. Επίσης, πολλές από τις τότε ισχύουσες Οδηγίες του Ιατρικού Συλλόγου ήσαν αμφίβολης συνταγματικότητας και κατέλειπαν εκτός προοπτικής μεταμόσχευσης ανθρώπους που διέτρεχαν κίνδυνο ζωής, όπως τους πάσχοντες από κίρρωση του ήπατος, «τιμωρώντας» τους κατ’ αποτέλεσμα για την εξάρτησή τους από το αλκοόλ. Στο μεταξύ οι Οδηγίες τροποποιήθηκαν, αφού προσέκρουαν σε συνταγματικώς προστατευόμενα ανθρώπινα δικαιώματα και δεν ερείδονταν σε ορθή προσέγγιση των ιατρικών θεμάτων, καθότι η εξάμηνη αποχή από την κατανάλωση αλκοόλ δεν εξασφάλιζε υψηλότερη πιθανότητα επιτυχίας της μεταμόσχευσης, αλλά αντιθέτως έθετε τους ασθενείς αυτούς σε μεγαλύτερο κίνδυνο λόγω της παρέλευσης άπρακτου πολύτιμου χρόνου.\nΑναφορικά δε με τις περιπτώσεις υποβολής ψευδών στοιχείων στον αρμόδιο για την κατανομή των μοσχευμάτων οργανισμό, πρέπει να σημειωθεί ότι οι συνεκτιμώμενοι αιματολογικοί δείκτες δεν μπορούσαν να αποτυπώσουν με ακρίβεια τον περισσότερο ή λιγότερο επείγοντα χαρακτήρα κάθε μεταμόσχευσης. Συνεπώς, ο γιατρός επιχείρησε να «διορθώσει» ορισμένες δυσλειτουργίες του συστήματος κατανομής μοσχευμάτων και τα αποτελέσματα στα οποία οδηγούσαν οι εσφαλμένες ιατρικές εκτιμήσεις ειδικότερων πτυχών των μεταμοσχεύσεων. Με αυτόν τον τρόπο προσπάθησε να χαρίσει τη σωτηρία σε ασθενείς, οι οποίοι, λόγω της σειράς τους στη σχετική λίστα δεν είχαν την ευκαιρία αυτή ή είχαν περιέλθει σε μειονεκτική θέση λόγω των ανακριβών μετρήσεων των αιματολογικών τους δεικτών.\nΩστόσο, οι μεθοδεύσεις τις οποίες μετήλθε προκειμένου να εξασφαλίσει την προνομιακή μεταχείριση των ασθενών του, προκάλεσαν μεγάλη ανησυχία τόσο στους ασθενείς που χρειάζονται μεταμόσχευση και στους γιατρούς που έχουν επικεντρώσει το λειτούργημά τους στον τομέα αυτόν, όσο και σε όποιον άλλο τυχόν νοσούσε και χρειαζόταν μόσχευμα. Και αυτό συνέβη, διότι με τις ενέργειες του κατηγορουμένου κλονίστηκε η εμπιστοσύνη στην αξιοπιστία του συστήματος των μεταμοσχεύσεων και στην εντιμότητα του απασχολούμενου στον τομέα αυτόν ιατρικού προσωπικού. Άλλωστε, δεν είναι τυχαίο ότι κατά το χρονικό διάστημα που ακολούθησε, μειώθηκαν οι δωρητές και οι δωρεές οργάνων στη Γερμανία όσο ποτέ άλλοτε κατά τα τελευταία είκοσι χρόνια. Ωστόσο, η υπό συζήτηση απόφαση, η οποία αναμενόταν με υψηλό ενδιαφέρον από νομικούς και γιατρούς και στην οποία οι ασθενείς είχαν εναποθέσει τις ελπίδες τους για την αποκατάσταση της αξιόπιστης λειτουργίας του συστήματος των μεταμοσχεύσεων στη Γερμανία, δημιούργησε εν τέλει μεγαλύτερα ερωτηματικά από αυτά στα οποία κλήθηκε να απαντήσει και επέφερε σημαντικό πλήγμα στην ασφάλεια του δικαίου των μεταμοσχεύσεων.\nΙδιαίτερη εντύπωση προκαλεί η θέση του Ακυρωτικού ότι, αφού οι διατάξεις του νόμου περί μεταμοσχεύσεων που αναφέρονται στην κατανομή μοσχευμάτων, καθώς και οι κατ’ εξουσιοδότηση αυτών εκδοθείσες Οδηγίες του Ιατρικού Συλλόγου, δεν έχουν ως αντικείμενο προστασίας τα ατομικά έννομα αγαθά της ζωής και της σωματικής ακεραιότητας, η παραβίαση αυτών δεν μπορεί να απαξιολογηθεί ως ανθρωποκτονία ή σωματική βλάβη. Η θέση αυτή εγείρει ερωτηματικά, γιατί η μη ύπαρξη κατά τον χρόνο τέλεσης των υπό συζήτηση πράξεων ειδικής διάταξης του νόμου περί μεταμοσχεύσεων προβλέπουσας ποινικές κυρώσεις για την παραβίαση των κανόνων περί κατανομής, δεν αποκλείει την τιμώρηση των υπό συζήτηση πράξεων βάσει άλλων γενικών διατάξεων, όπως αυτές των άρθρων 212 και 223 επ. γερμΠΚ περί ανθρωποκτονίας και σωματικής βλάβης αντιστοίχως. Τούτο διότι οι πράξεις του γιατρού θέτουν αυτοτελές άδικο, ανεξάρτητο από αυτό της παραβίασης των διατάξεων περί κατανομής μοσχευμάτων, το οποίο πλήττει την αξιοπιστία και τη διαφάνεια της διαδικασίας επιμερισμού των οργάνων. Το άδικο των πράξεων αυτών δεν εξαντλείται στην παραβίαση των κανόνων που διέπουν τις ως άνω διαδικασίες, καθότι τέθηκαν επιπλέον σε κίνδυνο οι ζωές των ασθενών που εκτοπίστηκαν από τις πρώτες θέσεις της λίστας, αφού κατέστη δυσχερέστερη η χορήγηση μοσχεύματος σε αυτούς παρά την συντρέχουσα επιτακτική ανάγκη για μεταμόσχευση. Ο γιατρός δημιούργησε για τους εν λόγω ασθενείς μια πρόσθετη πηγή κινδύνου, πέραν της ασθένειάς τους ή ακριβέστερα επέτεινε τον κίνδυνο ζωής που ήδη διέτρεχαν, όπερ θα μπορούσε να απαξιολογηθεί και ως έκθεση βάσει του άρθρου 221 γερμΠΚ, πράξη η οποία, εντούτοις, θα απορροφάτο από την απόπειρα ανθρωποκτονίας που περιεχόταν στο κατηγορητήριο. Ακόμα και η θανατηφόρος έκθεση δεν θα αρκούσε να καλύψει το πλήρες άδικο της συμπεριφοράς του γιατρού, δεδομένου ότι ο θάνατος ενός εκ των ασθενών που εξοβελίστηκαν από τις πρώτες θέσεις της λίστας συμβατών δεκτών δεν συνδέεται απλώς με ενσυνείδητη αμέλεια του κατηγορουμένου, αλλά ερευνάται η συνδρομή ενδεχόμενου δόλου ως προς αυτό το αποτέλεσμα.\nΤο γερμανικό Ακυρωτικό μείωσε το επίπεδο προστασίας των ασθενών που παρακάμφθηκαν αφήνοντας ανεφάρμοστα τα άρθρα 212 και 223 επ. γερμΠΚ, διότι εξάρτησε την πλήρωση των εν λόγω αντικειμενικών υποστάσεων από το νομικά αναγνωρισμένο δικαίωμα των ασθενών στη λήψη μοσχεύματος. Ωστόσο, κάθε ασθενής δικαιούται να τύχει ίσης μεταχείρισης κατά την κρατικά οργανωμένη κατανομή των οργάνων και η σειρά του μπορεί να παρακαμφθεί μόνον εφόσον συντρέχουν λόγοι αντικειμενικά θεμελιωμένοι, ιδίως δε ουσιωδώς μεγαλύτερος κίνδυνος για τη ζωή του ασθενούς που θα προηγηθεί, ώστε να καθίσταται η μεταμόσχευσή του περισσότερο επείγουσα. Κάθε ασθενής έχει δικαίωμα στην προστασία της ζωής του με τη συμμετοχή του στον επιμερισμό των δωρηθέντων οργάνων επί τη βάσει κριτηρίων που δεν σταθμίζουν την αξία της ζωής εκάστου ασθενούς. Άλλωστε, για την εφαρμογή του άρθρου 212 γερμΠΚ δεν είναι απαραίτητο να διαπιστωθεί η ύπαρξη ενός τέτοιου δικαιώματος.\nΠέραν του προβληματισμού που προκαλεί η προσέγγιση του Ακυρωτικού ως προς τη δυνατότητα εφαρμογής των διατάξεων περί ανθρωποκτονίας και σωματικής βλάβης, η υπό συζήτηση απόφαση εγείρει αρκετά επιπλέον ερωτήματα. Ένα από τα ειδικότερα ζητήματα που τίθενται είναι αν ο γιατρός τέλεσε ενέργεια ή παράλειψη, καθώς οι πράξεις του φαίνεται εκ πρώτης όψεως να αποτελούν ενέργειες, οι οποίες συνάμα μπορούν να αξιολογηθούν και ως παράλειψη σωτηρίας των παρακαμφθέντων ασθενών από κίνδυνο ζωής που επιτάθηκε λόγω της συμπεριφοράς του. Η απάντηση στο ερώτημα είναι κρίσιμη, διότι καθορίζει τους κανόνες περί αιτιώδους συνδέσμου που πρέπει να εφαρμόσει το Δικαστήριο, το οποίο έθεσε ως αφετηρία του συλλογισμού του την παραδοχή ότι η μη παροχή μοσχεύματος στον αποβιώσαντα ασθενή συνιστά παράλειψη και γι’ αυτό εφάρμοσε τους κανόνες της «οιονεί αιτιότητας».\nΟ όρος αυτός αναφέρεται στη σχέση που συνδέει την παράλειψη του δράστη με το επελθόν αποτέλεσμα. Πρόκειται για τη γνωστή στο πλαίσιο του ελληνικού ποινικού δικαίου υποθετική αιτιότητα, η συνδρομή της οποίας ερευνάται στα εγκλήματα παραλείψεως. Σύμφωνα με την κρατούσα στη γερμανική θεωρία γνώμη, στις περιπτώσεις αυτές είναι κρίσιμο να διαπιστωθεί αν η νομικά επιβεβλημένη ενέργεια, εν προκειμένω η παροχή του οργάνου στον ασθενή που απεβίωσε ελλείψει μοσχεύματος, μπορεί να απολειφθεί χωρίς να συναπολείπεται το αποτέλεσμα. Αν δεν μπορεί να απολειφθεί χωρίς να απουσιάζει και το αποτέλεσμα με πιθανότητα εγγίζουσα τη βεβαιότητα, τότε καταφάσκεται ο αιτιώδης σύνδεσμος μεταξύ της παράλειψης και του αποτελέσματος. Το ποινικό δίκαιο καταφεύγει σε αυτήν την κανονιστική-νομική έννοια, διότι επί παραλείψεων δεν νοείται αιτιώδης σύνδεσμος με τη φυσική έννοια. Στην περίπτωση αυτή γίνεται, λοιπόν, λόγος για «οιονεί αιτιότητα».\nΤο Δικαστήριο χαρακτηρίζοντας τις πράξεις του γιατρού ως παραλείψεις εντοπίζει την ευθύνη για τον θάνατο ενός εκ των παρακαμφθέντων ασθενών στη μη χορήγηση σε αυτόν του οργάνου από τον οργανισμό «Eurotransplant». Θα μπορούσε μάλιστα περαιτέρω να υποστηριχθεί ότι πρόκειται για έμμεση αυτουργία σε διά παραλείψεως ανθρωποκτονία τελεσθείσα με όργανο τον αδίκως μεν, αλλά άνευ δόλου πράττοντα αρμόδιο υπάλληλο του οργανισμού «Eurotransplant», ο οποίος συνεπεία πλάνης καταχώρισε στα αρχεία του οργανισμού τα στοιχεία που του διαβίβασε ο γιατρός. Εντούτοις, η προσέγγιση αυτή θα υποβάθμιζε τον κυρίαρχο για τον θάνατο ενός ασθενούς και τη διακινδύνευση της ζωής των υπολοίπων ρόλο της διαβίβασης των στοιχείων από τον γιατρό στον οργανισμό, δεδομένου ότι όσα ενήργησε ο αρμόδιος υπάλληλος του οργανισμού δεν ήσαν παρά διαδικαστικά επακόλουθα της διαβίβασης. Οι πράξεις του γιατρού είναι ενέργειες που αποτελούν ματαιωτικές παρεμβάσεις στη σωτηρία των λοιπών εγγεγραμμένων στη λίστα ασθενών. Ο γιατρός έθεσε, λοιπόν, σε κίνηση την αλυσίδα των γεγονότων που οδήγησαν στη μη χορήγηση του οργάνου στον αποβιώσαντα ασθενή. Γι’ αυτό, δεν πρέπει στην περίπτωση αυτή να γίνεται λόγος για έμμεση αυτουργία.\nΕξάλλου, σε περιπτώσεις διακοπής μίας σωστικής διαδρομής το αποτέλεσμα που πρέπει να αξιολογηθεί νομικά δεν πηγάζει άμεσα από την πράξη του δράστη. Οι περιπτώσεις αυτές ομοιάζουν κατ’ αποτέλεσμα στα διά παραλείψεως τελούμενα εγκλήματα του άρθρου 13 γερμΠΚ και κατά συνέπεια επ’ αυτών εφαρμόζονται οι κανόνες περί «οιονεί αιτιότητας», σύμφωνα με τους οποίους κρίσιμο είναι αν η διακοπείσα σωστική διαδρομή θα είχε εμποδίσει την επέλευση του αποτελέσματος. Εν προκειμένω, η άμεση αιτία θανάτου του ασθενούς στον οποίο δεν χορηγήθηκε το μόσχευμα ήταν μεν η ασθένειά του, αλλά κρίσιμο είναι να διαπιστωθεί περαιτέρω αν η συμπεριφορά του γιατρού θα ανέκοπτε την ενδεχόμενη, με επιτυχή μεταμόσχευση, σωτηρία του. Πρέπει, επομένως, να αξιολογηθεί αν, απολειπομένων των ενεργειών του γιατρού, θα απολειπόταν και το αποτέλεσμα, αν δηλαδή με πιθανότητα εγγίζουσα τη βεβαιότητα επιζούσε εκείνος ο ασθενής που απεβίωσε, καθώς και αν θα έβρισκαν χωρίς μοιραία καθυστέρηση άλλο μόσχευμα οι υπόλοιποι ασθενείς που εκτοπίστηκαν σε πιο χαμηλή θέση της λίστας. Το Ακυρωτικό αρνείται την ύπαρξη τέτοιας πιθανότητας και κατ' επέκταση του υποθετικού αιτιώδους συνδέσμου μεταξύ των πράξεων του γιατρού και του θανάτου του ασθενούς, καθώς και της διακινδύνευσης της ζωής των υπολοίπων λόγω του ότι ίσως εκείνοι να πέθαιναν, ακόμα και αν παρέμεναν στις πρώτες θέσεις, δεδομένου του αστάθμητου της διαδικασίας κατανομής των μοσχευμάτων και του εναπομένοντος κινδύνου θανάτου ακόμα και επί επιτυχούς μεταμόσχευσης. Με τον συλλογισμό αυτόν αποκλείσθηκε η καταδίκη για τετελεσμένη ανθρωποκτονία.\nΠεραιτέρω, το Δικαστήριο απέκλεισε και το αξιόποινο του γιατρού για απόπειρα ανθρωποκτονίας, διότι θεώρησε ότι ελλείπει ήδη το γνωστικό στοιχείο του δόλου, αφού ο γιατρός δεν γνώριζε με πιθανότητα εγγίζουσα τη βεβαιότητα ότι η σωτηρία του ασθενούς που πέθανε θα επιτυγχανόταν, αν εκείνος δεν παρενέβαινε στη σωστική διαδρομή. Πάντως, σύμφωνα με το Δικαστήριο, ως ειδικός περί τις μεταμοσχεύσεις ο κατηγορούμενος γνώριζε ότι οι εκάστοτε πρώτοι στη λίστα θα δέχονταν αρκετές προσφορές οργάνων και ως εκ τούτου διατηρούσε εύλογα την πεποίθηση ότι θα τους παρεχόταν εγκαίρως άλλο μόσχευμα. Με αυτήν την παραδοχή τέθηκαν ουσιωδώς υψηλότερες προϋποθέσεις για την κατάφαση του ενδεχόμενου δόλου και εν τοις πράγμασι το εύρος του περιορίστηκε στο πλαίσιο του άμεσου δόλου β' βαθμού επί περιπτώσεων παράλειψης και διακοπής σωστικής διαδρομής.\nΣτην παραδοχή αυτή ασκήθηκε έντονη κριτική. Συγκεκριμένα, επισημάνθηκε ότι με την ίδια λογική θα πρέπει να μείνει ατιμώρητος ο πατέρας που βλέπει τον γιο του να πνίγεται, αλλά θεωρεί ότι η πιθανότητα σωτηρίας του ανέρχεται στο 80% και γι' αυτό μένει άπραγος. Επομένως, οι εγγενείς σε οποιαδήποτε επέμβαση κίνδυνοι, ιδίως δε σε μεταμοσχεύσεις οργάνων, αποτέλεσαν το θεμέλιο του αποκλεισμού της ποινικής ευθύνης του γιατρού, ο οποίος με τις πράξεις του ανέτρεψε τη σημαντική πιθανότητα που είχε ο ασθενής που πέθανε ελλείψει μοσχεύματος να επιβιώσει. Μία τέτοια προσέγγιση οδηγεί σε παράλογα και άδικα συμπεράσματα θέτοντας εκτός αξιοποίνου ακόμα και την ακραία περίπτωση της κλοπής μοσχεύματος από τον χώρο του χειρουργείου. Έχει, βέβαια, κριθεί ότι, εφόσον υφίστατο υψηλή πιθανότητα θανάτου του θύματος και με τη νόμιμη συμπεριφορά, εν προκειμένω δηλαδή με τη μη εγγραφή στη λίστα αναμονής των εξαρτημένων από το αλκοόλ ασθενών και τη μη διαβίβαση ψευδών στοιχείων στον οργανισμό «Eurotransplant», τότε ορθώς θα αποκλειόταν η ύπαρξη δόλου. Ωστόσο, αυτό δεν μπορεί βασίμως να υποστηριχθεί στη συγκεκριμένη περίπτωση, διότι οι ασθενείς που θα κατείχαν τις πρώτες θέσεις στις λίστες συμβατότητας θα λάμβαναν το επίμαχο μόσχευμα και θα υποβάλλονταν αμέσως σε μεταμόσχευση. Η μεταμόσχευση αυτή θα τους εξασφάλιζε αναμφίβολα μία σημαντική προοπτική παράτασης ζωής, εφόσον η ένταξή τους στη λίστα αναμονής σήμαινε ότι ήσαν σε θέση να υποβληθούν σε μεταμόσχευση και η χορήγηση σε αυτούς του οργάνου μετά από έλεγχο συμβατότητας υποσχόταν υψηλή πιθανότητα επιτυχίας της επέμβασης, σίγουρα πολύ υψηλότερη από την πιθανότητα θανάτου τους κατά την επέμβαση ή μετά από αυτήν. Άλλωστε, για να καταρριφθεί το βουλητικό στοιχείο του δόλου δεν αρκεί η ελπίδα έστω και ενός ειδικού ότι θα βρεθεί σύντομα άλλο μόσχευμα, αφού η παρέλευση έστω και μικρού χρονικού διαστήματος μέχρι την εύρεση του επόμενου οργάνου μπορεί να απέβαινε μοιραία καθιστώντας τον ασθενή του οποίου η σειρά παρακάμφθηκε μη δυνάμενο πλέον να υποβληθεί σε επέμβαση. Συνεπώς, οι πράξεις του χειρουργού θα έπρεπε να απαξιολογηθούν τουλάχιστον ως απόπειρα ανθρωποκτονίας. Εξάλλου, το δικαστήριο της ουσίας θα μπορούσε να έχει αξιοποιήσει περαιτέρω την ποινική εργαλειοθήκη του και να έχει μετατρέψει την κατηγορία σε θανατηφόρο έκθεση, εφόσον διαπίστωσε ότι δεν συνέτρεχαν οι προϋποθέσεις καταδίκης για ανθρωποκτονία, ώστε να μην αφήσει ατιμώρητη τη συμπεριφορά του γιατρού.\nΠροκειμένου δε το Ακυρωτικό να αιτιολογήσει γιατί απορρίπτει το γνωστικό στοιχείο του δόλου, ανέτρεψε προηγούμενη νομολογία του στο πλαίσιο της οποίας είχε γίνει δεκτή τιμώρηση για απόπειρα, μολονότι το αποτέλεσμα μίας υποθετικής σωστικής διαδρομής δεν μπορούσε να θεμελιωθεί με βεβαιότητα. Εν τοις πράγμασι, η υπό συζήτηση απόφαση περιέπλεξε το ζήτημα του δόλου που πρέπει να επικαλύπτει την υποθετική αιτιώδη διαδρομή με τις αποδεικτικές δυσχέρειες που αναφύονται σε ιατρικά θέματα και απαίτησε βεβαιότητα περί τη βλαπτική επενέργεια των πράξεων του γιατρού στη σωτηρία των ασθενών των οποίων η σειρά παρακάμφθηκε, αντί να αποβλέψει στην αποδοχή ή όχι του ενδεχόμενου θανάτου των ασθενών αυτών από τον δράστη κατά την τέλεση των πράξεών του. Συμπερασματικά, η απόφαση όχι μόνο δεν ανταποκρίθηκε στις υψηλές προσδοκίες με τις οποίες αναμενόταν η έκδοσή της, αλλά ανέτρεψε την πάγια δογματική επί του ενδεχόμενου δόλου και δημιούργησε πολύ σοβαρά κενά αξιοποίνου, με αποτέλεσμα να εκφράζονται διαρκώς ευχές περί «διόρθωσής» της και δη από το ίδιο το Ακυρωτικό σε επόμενη απόφασή του.\n Hoven, Kommentar zum Freispruch im Göttinger Transplantations-Skandal, NStZ 12/2017, σελ. 707\n Άρθρο της Eva Schläfer με τίτλο „Tendenz fallend: Zahl der Organspender in Deutschland sinkt beständig“ στην εφημερίδα Frankfurter Allgemeine Zeitung της 10.11.2017, σελ. 8 και Συνέντευξη του Axel Rahmel, προέδρου του Γερμανικού Ιδρύματος Μεταμόσχευσης Οργάνων στην Eva Schläfer που δημοσιεύθηκε στις 14.01.2018 στην εφημερίδα Frankfurter Allgemeine Zeitung με τίτλο „Wir brauchen eine Kultur der Organspende“.\n Rissing-van Saan/Verrel, Das BGH-Urteil vom 28.06.2017 zum sog. Transplantationsskandal-eine Schicksalsentscheidung?, NStZ 2018, σελ. 57\n Schroth, Die strafrechtliche Beurteilung der Manipulationen die der Leberallokation, NStZ 2013, σελ. 439-443\n Haas, Strafbarkeit wegen (versuchten) Totschlags durch Manipulation von Patientendaten im Bereich der Leberallokation?-Zum Urteil des LG Göttingen vom 06. Mai 2015, HRRS, 8/2016, σελ. 390-391\n Rissing-van Saan/Verrel, Das BGH-Urteil vom 28.06.2017 zum sog. Transplantationsskandal-eine Schicksalsentscheidung?, NStZ 2018, σελ. 63\n Leipziger Kommentar zum StGB, 2006/Weigend §13, Παρ. 70-72: Hypothetische Kausalität. Για την υποθετική αιτιότητα στο ελληνικό δίκαιο βλ. ενδεικτικά: Μυλωνόπουλος, Ποινικό Δίκαιο-Γενικό Μέρος, Τόμος Ι, Π. Ν. Σάκκουλας, σελ. 371-373 και Ποινικός Κώδικας-Τόμος Ι, Ερμηνεία κατ’ άρθρο, επιμέλεια Χαραλαμπάκη, Νομική Βιβλιοθήκη 2014, Μπουρμάς, άρθρο 15ΠΚ, Παρ. 19\n Για την υποθετική αιτιότητα στο ελληνικό δίκαιο βλ.: Μυλωνόπουλος, Ποινικό Δίκαιο-Γενικό Μέρος, Τόμος Ι, Π. Ν. Σάκκουλας, σελ. 371-373, Βαθιώτης, Στοιχεία Ποινικού Δικαίου-Γενικό Μέρος, Νομική Βιβλιοθήκη 2007, σελ. 111-112 και Ποινικός Κώδικας-Τόμος Ι, Ερμηνεία κατ’ άρθρο, επιμέλεια Χαραλαμπάκη, Νομική Βιβλιοθήκη 2014, Μπουρμάς, άρθρο 15ΠΚ, Παρ. 19\n Wessels/Beulke/Satzger, Strafrecht-Allgemeiner Teil, C.F. Müller 2017, παρ. 999-1.000, σελ. 413\n NomosKommentar zum StGB, 2013/Puppe §13, Παρ. 118\n Και η ελληνική θεωρία αντιμετωπίζει τη διακοπή μιας σωστικής διαδρομής ως ενέργεια, βλ. ενδεικτικά Μυλωνόπουλος, Ποινικό Δίκαιο-Γενικό Μέρος, Τόμος Ι, Π. Ν. Σάκκουλας, σελ. 194-195\n Jäger, Der Transplantationsskandal: Moralisch verwerflich, aber straflos?, JA 2017, σελ. 875\n Leipziger Kommentar zum StGB, 2006/Weigend §13, Παρ. 8-9: Abbruch von Rettungsmaßnahmen\n Münchener Kommentar zum StGB, 2017/Freund §13, Παρ. 218 επ.: Quasi-Kausalität\n Kudlich, Manipulation bei der Organverteilung-Göttinger Leberallokationsskandal, Urteil vom 28.06.2017, NJW 2017, σελ. 3256\n Münchener Kommentar zum StGB, 2017/Freund §13, Παρ. 219 (Brandrettungsfall): Ο πατέρας που δίστασε να πετάξει τα δύο ανήλικα παιδιά του από το παράθυρο του τελευταίου ορόφου όπου βρισκόταν το φλεγόμενο διαμέρισμά του στα χέρια των χειροδύναμων ανδρών, οι οποίοι βρίσκονταν από κάτω, από φόβο μήπως τραυματιστούν θανάσιμα κατά την πτώση τους, ενώ ο ίδιος πήδηξε την τελευταία στιγμή από το παράθυρο, αθωώθηκε ελλείψει δόλου, με τη σκέψη ότι η εναλλακτική λύση που απέρριψε ενείχε κι αυτή υψηλό κίνδυνο απώλειας της ζωής των παιδιών.\n Hoven, Kommentar zum Freispruch im Göttinger Transplantations-Skandal, NStZ 12/2017, σελ. 708\n Bornhauser, Die Strafbarkeit von Listenplatzmanipulationen: Eine auf Tötungs- und Körperverletzungsdelikte bezogene Analyse von Täterschafts- und Verhaltensformen… des Göttinger Transplantationsskandals, LIT Verlag 2017, σελ. 227-228\n Hoven, Kommentar zum Freispruch im Göttinger Transplantations-Skandal, NStZ 12/2017, σελ. 708 και Rissing-van Saan/Verrel, Das BGH-Urteil vom 28.06.2017 zum sog. Transplantationsskandal-eine Schicksalsentscheidung?, NStZ 2018, σελ. 66-67\nNext article Αυτοκτονία και ευθανασία: η πρόκληση της καντιανής περιπτωσιολογίας\nPrevious article O θεσμός της ψυχοκοινωνικής δικαστικής συνοδείας (psychosoziale Prozessbegleitung) υπέρ του παθόντος κατά τον γερμ. ΚΠΔ


Ανατέθηκε η μελέτη για την αντιδιαβρωτική προστασία του Πεταλιδίου Γαργαλιάνοι Online | ΚΑΘΗΜΕΡΙΝΑ ΤΡΙΦΥΛΙΑΚΑ ΝΕΑ\nΑνατέθηκε η μελέτη για την αντιδιαβρωτική προστασία του Πεταλιδίου\nΑνατέθηκε, μετά από διαγωνισμό, από το Υπουργείο Υποδομών και Μεταφορών, η σύνταξη της «Μελέτης αντιμετώπισης των φαινομένων διάβρωσης στην ακτογραμμή Πεταλιδίου», με προϋπολογισμό 1.750.000 €, ενώ δεσμευμένο είναι το ποσό των 575.000 €.\nΗ μελέτη κρίνεται ιδιαίτερα σημαντική δεδομένου ότι αφορά στη διερεύνηση και πρόβλεψη των ακτομηχανικών φαινομένων και στην πρόταση και μελέτη των κατάλληλων μέτρων αντιμετώπισης των φαινομένων αυτών.\nΠέρυσι ο διαγωνισμός\nΟ διαγωνισμός για την ανάθεση της μελέτης διενεργήθηκε το Σεπτέμβριο του 2016 και υπέβαλαν προσφορά 6 μελετητικά σχήματα.\nΕπί αυτού, το Μάρτιο, δύο μελετητικά γραφεία κατέθεσαν ενστάσεις, οι οποίες τον προηγούμενο μήνα εκδικάσθηκαν από τις αρμόδιες Επιτροπές του Υπουργείου και απερρίφθησαν.\nΗ αρμόδια επιτροπή έκρινε ως πλέον συμφέρουσα, προσφορά που ανέρχεται στο ποσό των 189.393,81 € πλέον ΦΠΑ και ποσοστό έκπτωσης 59,11%, αυτή η οποία υποβλήθηκε από την σύμπραξη των Γραφείων Μελετών «Α.Δ.Κ. Αρώνης –Δρέττας –Καρλαύτης Σύμβουλοι Μηχανικοί Α.Ε.-Δ.Τ. “ΑΔΚ ΑΕ” – Τρίτων Σύμβουλοι Μηχανικοί ΕΠΕ».\nΗ Διεύθυνση Λιμενικών Υποδομών, του Υπουργείου, σε πρόσφατη απόφασή της, ενέκρινε το αποτέλεσμα του διαγωνισμού και ανάθεσε τη μελέτη για την αντιμετώπιση των φαινομένων διάβρωσης στην ακτογραμμή του Πεταλιδίου στο συγκεκριμένο μελετητικό γραφείο που μειοδότησε.\n28 Ιούνιος 2017 - 08:14 Τοπικά Νέα 168 views\nΑ’ ΤΟΠΙΚΗ: Εκτός έδρας δοκιμάζονται οι 3 πρωτοπόροι στην εμβόλιμη αγωνιστική\nKatya Henry: Η… Μις οπίσθια 2015! [εικόνες]\nΜε φανέλα άλλης ομάδας στην προπόνηση παίκτης του Παναθηναϊκού! Βίντεο\nΤσιγγάνος προσπάθησε να διαρρήξει σπίτι στη Θουρία\nΕργασίες καθαρισμού στην Ε.Ο. Μαραθόπολης – Τραγάνας | Αυστηρή προειδοποίηση από τον Δήμο Τριφυλίας!


Ο Τζιν Σίμονς εκπαιδεύει τους θαυμαστές για τη χρήση μάσκας την περίοδο της πανδημίας του κορωνοϊού – e-volos\nΟ Τζιν Σίμονς εκπαιδεύει τους θαυμαστές για τη χρήση μάσκας την περίοδο της πανδημίας του κορωνοϊού\nΠρώτη καταχώρηση: Τρίτη, 5 Μαΐου 2020, 11:03\nO Τζιν Σίμονς δεν επιτρέπει την παραπληροφόρηση των θαυμαστών του. Το μέλος των KISS δημοσίευσε στο Twitter φωτογραφία του στην οποία φορά με μάσκα – μπαντάνα που αναγράφει το όνομα του συγκροτήματος και έγινε αποδέκτης σχολίου ότι οι μάσκες από ύφασμα «δεν σας κρατούν ασφαλείς».\nΟ Τζιν Σίμονς δεν περιορίστηκε στις συμβουλές μέσω Twitter, αλλά κοινοποίησε και βίντεο του CNN για το πόσο μακριά μπορεί να μεταφέρει τα μικροσταγονίδια ο βήχας. .\nΤελευταία ενημέρωση: Τρίτη, 5 Μαΐου 2020, 11:03\nΚατά 99,6% μειώθηκαν οι επιβάτες της Ryanair τον Απρίλιο, και 97,6% της Wizz Air


Κιάρα Φεράνι : «Βρισκόμαστε σε μια δύσκολη κατάσταση...» | in.gr\nΚιάρα Φεράνι : «Βρισκόμαστε σε μια δύσκολη κατάσταση…»\n21 Οκτωβρίου 2020, 16:00\nΗ διάσημη Ιταλίδα influencer και επιχειρηματίας Κιάρα Φεράνι και ο ράπερ σύζυγός της Fedez προέτρεψαν τους θαυμαστές τους να φορούν μάσκες, ανταποκρινόμενοι στην έκκληση που απεύθυνε ο πρωθυπουργός της Ιταλίας Τζουζέπε Κόντε να ευαισθητοποιήσουν τον κόσμο στη μάχη κατά της COVID-19.\nΗ 33χρονη Φεράνι και ο 31χρονος Fedez είναι ιδιαίτερα δημοφιλείς μεταξύ των εφήβων και διέκοψαν τη συνηθισμένη ροή των γεμάτων λάμψη αναρτήσεών τους στο Instagram, σύμφωνα με το ΑΠΕ – ΜΠΕ, για να υπογραμμίσουν τη σημασία της χρήσης της μάσκας στην αναχαίτιση της επιδημίας.\nTi toccai e si fermò la mia vita. (Pablo Neruda)\nA post shared by FEDEZ (@fedez) on Oct 21, 2020 at 2:36am PDT\nΑπό την πλευρά του, ο Fedez είπε στους θαυμαστές του ότι ο Ιταλός πρωθυπουργός τηλεφώνησε στο ζευγάρι το Σαββατοκύριακο για να ζητήσει τη βοήθειά του, καθώς τα στοιχεία δείχνουν ότι τα κρούσματα εκτοξεύτηκαν μεταξύ των νέων.\nSo happy to finally share these amazing images shot inside one of the most prestigious museums in the world, Galleria degli Uffizi, with Vogue Hong Kong @vogueHongKong! 🤗 I was invited by First Initiative Foundation (@fif.hk) to shoot next to some of Botticelli's most iconic works in order to celebrate "Botticelli and His Times – Masterworks from the Uffizi", an exhibition opening on the 23rd of October at the Hong Kong Museum of Art ✌ Thanks to Michal Pudelka and all of Vogue's team that made this amazing dream come true!\nA post shared by Chiara Ferragni ✨ (@chiaraferragni) on Oct 21, 2020 at 1:22am PDT\nTAGS: FedezΚιάρα Φεράνι\nΣχετικά άρθρα: ➤ Κάιλι Τζένερ : Η νέα «άγρια» φωτογράφιση της ➤ Αλέξης Γεωργούλης : «Έλεγαν πως είχα κερδίσει τον ρόλο γιατί κοιμόμουν με κάποιο κύριο» ➤ Ο Τζέιμς Μποντ και η οργή των μοναχών στα Μετέωρα\n21/10/2021 | 07:41\nΈρχονται τα πάνω κάτω στο Facebook - Ποια θα είναι η νέα ονομασία του 07:37\nΘυμωμένοι «Κύκλωπες» κατέκλυσαν το Παρίσι 07:30\nΗ εκθαμβωτική εμφάνιση της Αντζελίνα Τζολί στην πρεμιέρα της ταινίας «Eternals» 07:05\nΠοδόσφαιρο Το σερί του Ρονάλντο δείχνει… κούπα για τη Γιουνάιτεντ 1 λεπτό πριν\nSocial Έρχονται τα πάνω κάτω στο Facebook - Ποια θα είναι η νέα ονομασία του 4 λεπτά πριν\nΕλλάδα Ζωγράφου: Επίθεση με πέτρες σε μαγαζί όπου γινόταν φοιτητικό πάρτι - Ενας τραυματίας 10 λεπτά πριν\nDesign Θυμωμένοι «Κύκλωπες» κατέκλυσαν το Παρίσι 11 λεπτά πριν\nΕλλάδα Νοσηλευτές κάνουν κανονικά βάρδιες και προσφέρουν υπηρεσίες με 176 ευρώ το μήνα 17 λεπτά πριν\nΜπάσκετ Γιατί ο Γιάννης Αντετοκούνμπο φοράει το «34» 23 λεπτά πριν


Postbabylon's το εBLOGημένο: Στενεύουν τα περάσματα...\nΣτενεύουν τα περάσματα...\nΑνάγνωστερ σπάζω του νόμους για να σου γράψω που την δουλεια....\nΕπέθανεν ο αγαπημένος μου «λαϊκός» τραγουδιστής, η φωνάρα, ο Μητροπάνος.\nΤο τραγικό είναι οτι το 2008 που επήα Αθήνα, επέμενα να πάμε στα μπουζούκκια γιατι έθελα να δω τον Μητροπάνο, τζιαι μάλιστα είπα «ακούστηκεν ότι εν άρρωστος, ποιος ξέρει να θα ξαναμπορέσουμεν να...»\nΤζιαι ετσί εκουβάλησα τους ούλλους στα μπουζούκκια, την διασκέδαση που κανονικά φτύνουμμεν ούλλοι, ειδικά στην Αθηναϊκή εκδοχή της που συνδέεται με ντεκαντάνς τζιαι πολλές επιφανειακές σπατάλες. Ήταν η πρώτη (τζιαι μάλλον η τελευταία μου φορά στα μπουζουκκια)\nΧαλάλι σου Μητροπάνο!\nΠάνω ποννα πάεις πήεννε να δείς την στέτεν μου την Γιαλλούρρα, άρεσκες της πολλά, τζιαι ας ήταν γεναίκα του χωρκού, αγράμματη.\n«Τζείνος ο άδρωπος ο κκέλης τραουδά σαν τους αντζιέλους» ελάλεν πάντα. Ή «άηστο κορούα μου τζιαι τραούδα τζείνος ο άδρωπος ο κκέλης!»\nΑλλά, ξέρουμεν το ούλλοι. Ο Μητροπάνος στην ουσία εν αθάνατος.\nΕσύντισιεν η postbabylon η ώρα 2:19 PM\nΤαπελλούες music therapy, RIP\nTwistedTool April 17, 2012 at 2:42 PM\nΕππππόσταρα τζιαι γω που τη δουλειά σήμερα.. Τζιαι αν με θωρούσαν εν με κόφτει, αξίζει του.\nΕν αθάνατος ναι.. Είμαι συντετριμμένος που την ώρα που το άκουσα, ακόμα να το χωνέψω. Ήταν μεγάλο λάθος τούτο που έγινε σήμερα. :(\npostbabylon April 17, 2012 at 11:58 PM\nαστα ρε φρεντ, λεγινα χάλια σήμερα\nΠρασινάδα April 17, 2012 at 3:07 PM\nΕστεναχωρηθηκα πάρα πολλά ρε παιθκια....Γιατι παρ'ολα τα προβληματα υγειας του τοσα χρονια ηταν ανθρωπος που ηθελε να ζησει.......\npostbabylon April 17, 2012 at 11:59 PM\nείναι μια τεράστια απώλεια... τζιαι άρρωστος όμως πας τη σκηνή...\nΕλυπήθηκα πάρα πολλά :((( Εν νομίζω να έχει κανένα που να μεν αναγνωρίζει την αξία του... Καλό ταξίδι του ανθρώπου τζαι εμείς θα ακούμεν τα τραγούδια του.\nναι, όπως είπα... είναι αθάνατος!\nprovato April 17, 2012 at 3:45 PM\n:-( Και εγώ φέτος τον είδα πρώτη φορά! Νιώθω πολύ τυχερός\npostbabylon April 18, 2012 at 12:00 AM\nμακάβριο προβατίνι μου, αλλά τουλάχιστον τον προλάβαμε...\nΣΜΙΛΙ ΤΩΡΑ April 17, 2012 at 4:28 PM\nΕιναι κριμα, τοσο ξαφνικο. Θα παραμεινει αξέχαστος.\nγια μένα σίουρα αξέχαστος!\nGrouta April 17, 2012 at 11:08 PM\nΠαρηορκουμαι τζαι γω στην ιδεα οτι, ειδα τον να τραουδα ζωντανα, σε συναυλια, προσφατα. Αλλα τζαι παλαι...\npostbabylon April 18, 2012 at 12:01 AM\nναι κορή τζιαι γω... αλλά πάλαι...


Facebook - Manage Activity: Νέο εργαλείο για να καθαρίσετε το προφίλ σας | Typosthes\nΤΕΧΝΟΛΟΓΙΑ 03/06/2020 18:20\nFacebook - Manage Activity: Νέο εργαλείο για να καθαρίσετε το προφίλ σας\nΟι χρήστες μπορούν πλέον ν να αρχειοθετούν ή να διαγράφουν περιεχόμενο που δε θέλουν να είναι πλέον ορατό.\nTo Facebook είναι για παραπάνω από μία δεκαετία στην κορυφή των κοινωνικών δικτύων, σε αντίθεση με άλλα social media που έχασαν τη δύναμή τους και τελικά "εξαφανίστηκαν" με την πάροδο του χρόνου.\nΠλέον το Facebook δίνει τη δυνατότητα διαγραφής ή απόκρυψης μαζικών posts από τα προφίλ των χρηστών. Με το νέο εργαλείο, που ονομάζεται "Manage Activity", θα μπορούν οι χρήστες να αρχειοθετούν ή να διαγράφουν περιεχόμενο που δε θέλουν να είναι πλέον ορατό.


αείποτε: 0778. Ο Αλοΐσιους Τραβάει Το Σχοινί\nΠέρασε καιρός αρκετός από την τελευταία φορά που ανέβασα κείμενο του Αλοΐσιους σε αυτό το e-ημερολόγιο. Δύσκολοι καιροί, ζέστη που στεγνώνει την έμπνευση και δυσκολεύει τις κινήσεις. Για πολλοστή φορά, λοιπόν, θα καταφύγω στην εύκολη λύση. Στα κείμενα του Αλοΐσιους που έχω την κατοχή μου. Αν δεν είναι κατάλληλο, για τη στιγμή και τη διάθεση, το πρώτο κείμενο που θα τραβήξω από τη στοίβα των χαρτιών του, θα είναι το δεύτερο. Και αν όχι το δεύτερο, το τρίτο ή, έστω, το τέταρτο. Έτσι και τώρα. Ακατάλληλα τα τρία πρώτα, κατάλληλο το τέταρτο. Κατάλληλο και, ως συνήθως, σύντομο. Ένας ακόμα λόγος για τον οποίο εκτιμώ τον συγγραφέα. Ως συνήθως, και πάλι, καμιά ένδειξη, στο κείμενο ή το χαρτί, για το πότε γράφτηκε ή ποιαν αφορά. Ευελιξία και προσαρμοστικότητα, θα έλεγα. Η ζέστη είναι ανυπόφορη. Παραθέτω το κείμενο, επιλέγω τραγούδι, μπανάκι και στο κρεβατάκι μου. Εργαζόμενος άνθρωπος γαρ. Ιδού:\nΟμολογώ ότι δεν μου πολυαρέσει η κατάσταση. Για να είμαι ειλικρινής δε μου αρέσει καθόλου. Άλλα θα ήθελα και αλλιώς. Λίγο τράβηξα το σχοινί και αμέσως κόπηκε. Από τις μικρές, καθημερινές, μονόπαντες και φρούδες, όπως αποδείχτηκε, ελπίδες έμεινα με την χειροπιαστή βεβαιότητα του πληρωμένου τίποτα. Πλέον συναντιόμαστε και ανταλλάσσουμε τυπικές καλημέρες. Μήτε λόγια, μήτε πληροφορίες, μήτε χαμόγελα μήτε τίποτα. Ο καθένας το δρόμο του. Ότι προηγήθηκε και ότι έχτιζα μοιάζει να πετάχτηκε στα σκουπίδια. Ώστε λοιπόν, όλη η σχέση οι πράξεις μου κι εγώ; Ποτέ δεν το θέλησα. Προσπάθησα να βάλω την κρίσιμη μάζα. Να ξεκινήσω τη διαδικασία της προσέγγισης. Δεν πρόσθεσε το παραμικρό τίποτα. Κύκλους έκανα. Βαυκαλιζόμουνα. Το συνειδητοποίησα. Σταμάτησα. Όλα εξανεμίστηκαν. Έσβησαν. Μοιάζει να μην έμεινε τίποτα. Ακόμα μια φορά, λοιπόν, πήρα το μάθημά μου. Το είπα, δεν μου αρέσει καθόλου. Αλλά πώς αλλιώς; Αφού έτσι είναι ο κόσμος, οι άνθρωποι, οι σχέσεις, εκείνη κι εγώ. . .\nΈνα κλικ μακριά. Άκης Πάνου και “Δεν Κλαίω για Τώρα” με τη Βίκυ Μοσχολιού.\nellinida Τρίτη, 02 Αυγούστου, 2011\nΕγώ λοιπόν το βλέπω θετικά το πράγμα. Απογοητεύτηκες ναι μεν ακόμα μιά φορά αλλά απελευθερώθηκες. Δεν είναι και λίγο!\naeipote Τρίτη, 02 Αυγούστου, 2011\nΑισθάνομαι υποχρεωμένος, ακόμα μία φορά, να δηλώσω:\nΔΕΝ ΕΙΜΑΙ Ο ΑΛΟΪΣΙΟΥΣ!\nΜετά από αφτό θα συμφωνήσω ότι, για όποιον έτσι "ελευθερώνεται", βεβαίως και "Δεν είναι και λίγο!".\nΚαληΗμέρα Σας xαμογελαστή και . . . από καρδιάς ο,τι επιθυμείτε!


Προβολή άρθρων κατά ημερομηνία: Δευτέρα, 11 Ιουνίου 2012\nΠροβολή άρθρων κατά ημερομηνία: Παρασκευή, 09 Μαρτίου 2012\nAGBU Young Professionals of Athens - "Summer Breeze"\nΤο καλοκαίρι είναι επιτέλους εδώ! Το AGBU YP της Αθήνας σας προσκαλεί στην εκδήλωση "Summer Breeze" για να απολαύσουμε μια υπέροχη βραδιά με δροσερά ποτά!\nΕλάτε μαζί με άλλους νέους της κοινότητάς μας, επαγγελματίες από όλους τους τομείς, στο FF Cocοon Club (Ακτή Κουμουνδούρου 24 1ος όροφος, Μικρολίμανο, Πειραιάς) το Σάββατο, 23 Ιουνίου στις 9:30μμ\nΚρασί 4Ε, ποτά 5,5Ε, κοκτέιλ 7Ε, μπύρες (τοπικές/εισαγόμενα) 4,5/5,5 Ε\nΥ.γ.: Η επαγγελματική σας κάρτα θα είναι χρήσιμη • προτείνουμε να την έχετε μαζί σας.\nSummer is finally here! AGBU YP of Athens invites you to the event "Summer Breeze" to have a wonderful night with cool drinks!\nJoin us with other Young Professionals from various fields, at FF Cocoon Club (Akti Koumoundourou 24, Mikrolimano, Pireas) on Saturday, the 23rd of June at 9:30pm\nWine 4E, drinks 5,5E, cocktails 7E, beers(local/imported) 4,5/5,5E\nP.S.: Bring you business cards!\nContact: Seto 6974643398, Vartoui 6955487859\nΙσραηλινά αντίποινα στη Τουρκία.Το θέμα της Γενοκτονίας των Αρμενίων ανοίγει το Ισραήλ\n“Αντίποινα” Ισραήλ στη Τουρκία για τη δικαστική δίωξη που έχει ξεκινήσει η Άγκυρα εναντίον τεσσάρων στρατιωτικών διοικητών των ισραηλινών ΕΔ,για την υπόθεση του Mavi Marmara.\nΤο ισραηλινό κοινοβούλιο αποφάσισε να συζητήσει αύριο στην Κνεσσέτ το θέμα της “Αρμενικής Γενοκτονίας”.\nΣύμφωνα με την εφημερίδα Χααρέτζ, ο πρόεδρος της Κνεσσέτ Ρεουβέν Ριβλίν αποφάσισε να επιτρέψει να γίνει την Τρίτη μια συζήτηση – ανοιχτή στο κοινό- με θέμα την “Αρμενική γενοκτονία”.\nΕντύπωση προκαλεί ότι η συζήτηση αυτή πραγματοποιείται μια μέρα πριν να ανακοινωθεί από το Κρατικό Συμβούλιο Ελέγχου η σχετική με την επιχείρηση αναφορά. Η Χααρέτζ εστιάζει στο ότι η συζήτηση γίνεται μετά από αίτημα του βουλευτή Ζαχάβα Γκαλούν του αριστερού κόμματος Μέρετζ.\nΈτοιμη να επέμβει η Ρωσία στην Αρμενία;\n«Πρακτική» απάντηση στους Τούρκους έδωσε η ρωσική Αεροπορία για τις καινούργιες «αδερφικές φιλίες» του Αχμέτ Νταβούτογλου, οι οποίες όλως τυχαίως δημιουργούν προβλήματα στα ρωσικά εθνικά συμφέροντα, αφού πέραν του Αζερμπαϊτζάν το οποίο τελευταία προβληματίζει τη Μόσχα, στο «κλαμπ» εντάχθηκε και η γεωργία του Μιχαήλ Σαακασβίλι.\nΡωσικά μαχητικά εμφανίστηκαν στους ουρανούς της Αρμενίας, πλήρως εξοπλισμένα και έτοιμα να παρέμβουν σε έναν υγιεινό «περίπατο», δεδομένης της ισορροπίας δυνάμεων στην περιοχή, εκτός κι αν η τουρκική Αεροπορία θα λάμβανε διαταγές να επέμβει κάτι που θα αύξανε λίγο τον «βαθμό δυσκολίας»…\nΟ εκπρόσωπος τύπου των Ρωσικών Ενόπλων Δυνάμεων συνταγματάρχης Ιγκόρ Γκορμπούλ, δήλωσε ότι τα ρωσικά μαχητικά που σταθμεύουν στην Αρμενία έχουν μέχρι στιγμής εκτελέσει πάνω από 300 εκπαιδευτικές αποστολές, ενώ ο αριθμό των ωρών πτήσης τους έχει αυξηθεί κατά 20%.\nΗ ανακοίνωση αυτή που γίνεται λίγες μέρες μετά τα σοβαρά συνοριακά επεισόδια μεταξύ Αρμενίας και Αζερμπαϊτζάν, στα οποία σκοτώθηκαν στρατιώτες και των δύο πλευρών, έχει ιδιαίτερη σημασία και βαρύτητα και δηλώνει την ξεκάθαρη πρόθεση της Μόσχας να καλύψει την Αρμενία από κάθε επιβουλή. Ο Γκορμπούλ δήλωσε επίσης ότι τα ρωσικά μαχητικά πετούν εξοπλισμένα και έτοιμα για μάχη…\nΑζερμπαϊτζάν - Αρμενία: Συνεχίζονται οι διασυνοριακές συγκρούσεις\nΣυνεχίστηκαν οι συγκρούσεις τμημάτων στρατού στα σύνορα του Αζερμπαϊτζάν με την Αρμενία, σύμφωνα με δηλώσεις του Υπουργείου Άμυνας του Αζερμπαϊτζάν.\nΑξιωματούχοι του υπουργείου ανέφεραν ότι υπάρχουν εκατέρωθεν στρατιωτικές απώλειες. Παρόμοιες δηλώσεις έγιναν και από το αρμενικό υπουργείο Άμυνας, το οποίο ομιλεί για το θάνατο ενός στρατιώτη κατά τη διάρκεια των συγκρούσεων στην περιοχή Hocavend.\nΑπό τις κρατικές αρχές του Αζερμπαϊτζάν αναφέρεται ότι η λύση στο Ναγκόρνο Καραμπάχ με ειρηνευτικά μέσα είναι αδύνατη, αν και υπάρχουν περιγραφές και προτάσεις για την αποφυγή του πολέμου.\nΩστόσο, τα εθνικά τηλεοπτικά κανάλια μεταδίδουν το θέμα στο κοινό μόνο με την μορφή των συνοριακών συγκρούσεων και όχι μιας εκτεταμένης σύγκρουσης.\nΣτο δημοσίευμα αναφέρεται η επίσκεψη της υπουργού Εξωτερικών των ΗΠΑ στην περιοχή την περασμένη εβδομάδα και τα σχόλια του τοπικού τύπου για την επίσκεψη αυτήν.\nΟ εμπειρογνώμονας Κωνσταντίν Ζατούλιν ανέφερε ότι η επίσκεψη της Κλίντον στην περιοχή έδωσε σημαντικά στοιχεία για το μέλλον του Νότιου Καυκάσου. Ο ίδιος τόνισε ότι κατά την περίοδο των αμερικανικών προεδρικών εκλογών δεν μπορεί να στηριχθεί ένας πόλεμος κατά του Ιράν. Τόνισε ότι για ένα τέτοιο ενδεχόμενο η κατάσταση στο Αζερμπαϊτζάν είναι πολύ σημαντική για τους Αμερικανούς.\n«Στη περίπτωση αυτή, η θέση του Αζερμπαϊτζάν θα έχει ιδιαίτερη σημασία. Αποτελεί θέση κλειδί για μια πολιτική ανατροπή στο Ιράν», γράφει το τούρκικο δημοσίευμα.


Δεκάδες έλεγχοι στο κέντρο της Αθήνας για παραβάσεις Covid-19 από Δημοτική Αστυνομία και ΕΛ.ΑΣ. - News Dot\nΑρχική ΕΛΛΑΔΑ Δεκάδες έλεγχοι στο κέντρο της Αθήνας για παραβάσεις Covid-19 από Δημοτική Αστυνομία...\nΚοινές επιχειρήσεις καθημερινά στο πλαίσιο του Ενιαίου Συντονιστικού Κέντρου.\nΠαραβάσεις σε 20 επιχειρήσεις\nΑπό τους ελέγχους που έγιναν εντοπίστηκαν παραβάσεις σε 20 επιχειρήσεις. Σε κάθε μία από τις οποίες επιβλήθηκε πρόστιμο 5.000 ευρώ (συνολικά 100.000 ευρώ) και αναστολή λειτουργίας τριών (3) ημερών.\nΠροηγούμενο άρθροΞέσπασε σε λυγμούς η Μάγδα Φύσσα στο άκουσμα της απόφασης του δικαστηρίου\nΕπόμενο άρθροCovid-19: Νέο ρεκόρ κρουσμάτων στην Ολλανδία


ΑΥΤΟ ΠΟΥ ΔΕΝ ΚΑΤΑΛΑΒΑΙΝΕΙ Ο ΕΡΝΤΟΓΑΝ – TourkikaNea.gr\nEφ. Ταράφ, 16-10-2010, αρθρογράφος Αχμέτ Αλτάν\nΑυτό που δεν καταλαβαίνει ο Ερντογάν…\nΣε αυτά τα τρία θα θέματα θα επέλθει λύση, είτε το θέλει είτε όχι ο Ερντογάν, η Τουρκία θα λύσει αυτά τα τρία θέματα.\nΟ Ερντογάν δεν έχει την δύναμη να επιλέξει αν αυτά τα τρία θέματα θα επιλυθούνε ή όχι, και όχι μόνο αυτός αλλά κανένας.\n← ΔΙΚΑΙΩΜΑΤΑ ΓΥΝΑΙΚΩΝ ΣΤΗΝ ΤΟΥΡΚΙΑ\nΕΛΛΗΝΟΤΟΥΡΚΙΚΗ ΦΙΛΙΑ →


Συγχαίρουν τους βουλευτές μας | Κιλκίς24\nΣυγχαίρουν τους βουλευτές μας\nΜ` αφορμή την ορκωμοσία των τριών βουλευτών του νομού μας, ο αντιπεριφερειάρχης Χρήστος Γκουντενούδης και οι περιφερειακοί σύμβουλοι, Ανδρέας Βεργίδης, Παύλος Θωμαΐδης και Χρήστος Ανθρακίδης, εξέδωσαν το εξής συγχαρητήριο μήνυμα:\n“Προς τους εκλεγέντες βουλευτές του νομού μας Γ. Γεωργαντά, Ειρ. Αγαθοπούλου και Θ. Παραστατίδη, εκφράζουμε τα θερμά μας συγχαρητήρια και τους ευχόμαστε κάθε επιτυχία στο έργο τους.\nΤους διαβεβαιώνουμε δε, ότι η Περιφερειακή Ενότητα Κιλκίς θα είναι πάντα πρόθυμη γα κάθε συνεργασία προς κάθε κατεύθυνση της αναβάθμισης του τόπου μας και του επιπέδου ζωής των συμπολιτών μας.”


Εργασία: Σερβιτόρα σερβιτόρος Εξωτερικό - Οκτώβρης 2021 (Tώρα πρόσληψη!) - Jooble\nΕργασία Σερβιτόρα σερβιτόρος Εξωτερικό\nΗ Elpis HR για λογαριασμό Ελληνικού εστιατορίου στην Ολλανδία αναζητά 1 υποψήφια για την κάλυψη της θέσης: Σερβιτόρας Απαραίτητα προσόντα: · Επαγγελματική παρουσία και συμπεριφορά · Προϋπηρεσία σε αντίστοιχη θέση · Ευχάριστη διάθεση · Υπευθυνότητα...\n...Artopolis Ltd, μέλος του Ομίλου CTC, η οποία δραστηριοποιείται στον τομέα των αρτοποιείων και καφετεριών, ζητά άμεσα να προσλάβει Σερβιτόρο/α για το νέο κατάστημα Ergon Deli Cuisine Apollon στην Λεμεσό. ΚΥΡΙΑ ΚΑΘΗΚΟΝΤΑ ΚΑΙ ΕΥΘYNEΣ Καλωσορίζει τους πελάτες κάνοντας...\n...Λευκωσία, μέλος του ομίλου της εταιρίας Louis Hotels , ζητά άτομα για εργασία με πλήρη ή μερική απασχόληση στην παρακάτω θέση: Σερβιτόρος/ Σερβιτόρα Κύρια καθήκοντα/ ευθύνες: Παραγγελιοληψία φαγητών και ποτών. Ετοιμασία ποτών. Σερβίρισμα φαγητών και ποτών...\nΣερβιτόρος στο Αμβούργο\nΑπό την COSMOS JOBS ζητείται σερβιτόρος με γνώση γερμανικών, για ελληνικό εστιατόριο στη Γερμανία ( στα περίχωρα του Αμβούργου). Έως 50 ετών, απαραίτητα με εμπειρία από εργασία στο εξωτερικό ή την Ελλάδα . Παρέχεται: Διαμονή Διατροφή Ασφάλιση 1 ρεπό...\nΣερβιτόρος ζητείται στη Λειψία\nΑπό την COSMOS JOBS ζητείται σερβιτόρος με γνώση γερμανικών, για ελληνικό εστιατόριο στη Γερμανία ( στα περίχωρα της Λειψίας ). Έως 45 ετών, απαραίτητα με εμπειρία από εργασία στο εξωτερικό ή την Ελλάδα . Παρέχεται: Διαμονή Διατροφή Ασφάλιση 1 ρεπό...\n...καλύτερα, διεθνώς βραβευμένα ξενοδοχεία! Αυτή την περίοδο αναζητούμε υποψηφίους/ιες για να καλύψουν τη θέση του Chef de Rang/Σερβιτόρου σε ένα πολυτελές ξενοδοχείο στο Τίρολ. με τα ακόλουθα προσόντα: Προφίλ υποψηφίων: Σχετική προϋπηρεσία σε αντίστοιχη...\nγια λάντζα Εξωτερικό


Τέλος και τυπικά από την Μπαρτσελόνα ο Σεγούρα - Ειδήσεις - νέα - Το Βήμα Online\nΤέλος και τυπικά από την Μπαρτσελόνα ο Σεγούρα\nΗ Μπαρτσελόνα ανακοίνωσε και τυπικά ότι ο Πεπ Σεγούρα αποτελεί παρελθόν από τον καταλανικό σύλλογο.\nΟ Πεπ Σεγούρα ήταν επί χρόνια ο τεχνικός διευθυντής της Μπαρτσελόνα, ενώ συνεργάστηκε εξαιρετικά με τον Ερνέστο Βαλβέρδε στα δύο χρόνια του Τσινγκούρι στον πάγκο των μπλαουγκράνα.\nΟ πρώην προπονητής του Ολυμπιακού όμως δεν θα συνεχίσει στην καταλανική ομάδα, καθώς έλυσε και τυπικά τη συνεργασία του με την Μπάρτσα.\nΟι μπλαουγκράνα μάλιστα ανακοίνωσαν και επίσημα την αποχώρηση του. Μπορεί λοιπόν ο πρώην ερυθρόλευκος Σεγούρα να μην συνεχίζει στην Μπαρτσελόνα, όμως τη θέση του αναμένεται να πάρει ένας άλλος που πέρασε από τον Ολυμπιακό.\nΟ λόγος για τον Ερίκ Αμπιντάλ, ο οποίος αγωνίστηκε στον Ολυμπιακό πριν μερικά χρόνια. Πλέον ο Αμπιντάλ αναμένεται να έχει αυξημένες αρμοδιότητες, όπως υποστηρίζει ο καταλανικός Τύπος και πιθανότατα θα είναι αυτός που θα αναλάβει τα ηνία για το ποδοσφαιρικό τμήμα.


ΠΙΣΤΟΠΟΙΗΣΗ ΤΗΣ MEDITERRANEAN PHARMACEUTICAL ΚΑΤΑ ISO 9001:2015 - Define Solutions Ltd. Blog\nΗ MEDITERRANEAN PHARMACEUTICAL με πολύχρονη παρουσία και εμπειρία στο χώρο και με σεβασμό στις ανάγκες των πελατών, προσανατολίζεται στην ανάπτυξη δικτύου πωλήσεων και διανομής των προϊόντων, έχοντας αναπτύξει στρατηγικές συνεργασίες με κορυφαίους και αξιόπιστους κατασκευαστικούς οίκους ειδικών διαιτητικών σκευασμάτων διατροφής και ιατροτεχνολογικών προϊόντων υψηλής ποιότητας.\nΕμπιστεύτηκε τη Define Solutions Ltd για τον Σχεδιασμό και Ανάπτυξη Συστήματος Διαχείρισης Ποιότητας κατά το πρότυπο ISO 9001:2015, σύστημα το οποίο καλύπτει την Υ.Α. Δ Υ 8 δ / Γ.Π. οικ./1348:2004 (ΦΕΚ 32/Β/16.1.2004) «Αρχές και κατευθυντήριες γραμμές ορθής πρακτικής διανομής ιατροτεχνολογικών προϊόντων» και η συνεργασία μας στέφθηκε με απόλυτη επιτυχία, καθώς κατόπιν αξιολόγησης, πιστοποιήθηκε από τον Φορέα Πιστοποίησης Συστημάτων Διαχείρισης BQC.\nΠΑΡΑΤΑΣΗ ΤΗΣ ΠΡΟΘΕΣΜΙΑΣ ΥΠΟΒΟΛΗΣ ΤΩΝ ΑΠΑΙΤΟΥΜΕΝΩΝ ΔΙΚΑΙΟΛΟΓΗΤΙΚΩΝ ΈΝΤΑΞΗΣ ΣΤΗ ΔΡΑΣΗ «ΕΝΙΣΧΥΣΗ ΤΟΥΡΙΣΤΙΚΩΝ ΜΜΕ ΓΙΑ ΤΟΝ ΕΚΣΥΓΧΡΟΝΙΣΜΟ ΤΟΥΣ ΚΑΙ ΤΗΝ ΠΟΙΟΤΙΚΗ ΑΝΑΒΑΘΜΙΣΗ ΤΩΝ ΠΑΡΕΧΟΜΕΝΩΝ ΥΠΗΡΕΣΙΩΝ»\nΠΙΣΤΟΠΟΙΗΣΗ ΤΟΥ ΟΔΟΝΤΙΑΤΡΕΙΟΥ YOUR SMILE DENTAL CARE